
1.	A GYÓGYSZER NEVE

Nintedanib Teva 100 mg lágy kapszula
Nintedanib Teva 150 mg lágy kapszula


2.	MINŐSÉGI ÉS MENNYISÉGI ÖSSZETÉTEL

Nintedanib Teva 100 mg lágy kapszula
100 mg nintedanibot tartalmaz lágy kapszulánként (eszilát formájában).

Ismert hatású segédanyag
3,84 mg szójalecitint tartalmaz 100 mg-os lágy kapszulánként.

Nintedanib Teva 150 mg lágy kapszula
150 mg nintedanibot tartalmaz lágy kapszulánként (eszilát formájában).

Ismert hatású segédanyag
5,75 mg szójalecitint tartalmaz 150 mg-os lágy kapszulánként.

A segédanyagok teljes listáját lásd a 6.1 pontban.


3.	GYÓGYSZERFORMA

Lágy kapszula (kapszula).

Nintedanib Teva 100 mg lágy kapszula
A Nintedanib Teva 100 mg lágy kapszula halvány rózsaszínű, átlátszatlan, hosszúkás, megközelítőleg 16 mm hosszúságú, TV8205 jelöléssel ellátott lágy kapszula.

Nintedanib Teva 150 mg lágy kapszula
A Nintedanib Teva 150 mg lágy kapszula vörösesbarna, átlátszatlan, hosszúkás, megközelítőleg 18 mm hosszúságú, TV8206 jelöléssel ellátott lágy kapszula.


4.	KLINIKAI JELLEMZŐK

4.1	Terápiás javallatok

A Nintedanib Teva az idiopathiás pulmonalis fibrózis (idiopathic pulmonary fibrosis, IPF) kezelésére javallott felnőtteknél.

A Nintedanib Teva egyéb, progresszív fenotípusú, krónikus, fibrotizáló interstitialis tüdőbetegségek (interstitial lung diseases, ILD) kezelésére is javallott felnőtteknél (lásd 5.1 pont).

A Nintedanib Teva a klinikailag jelentős mértékű, progresszív, fibrotizáló interstitialis tüdőbetegség (ILD) kezelésére javallott 6 éves és idősebb gyermekeknél és serdülőknél, a 18. életév betöltéséig (lásd 4.2 és 5.1 pont).

A Nintedanib Teva a szisztémás sclerosissal társuló interstitialis tüdőbetegség (systemic sclerosis associated interstitial lung disease, SSc-ILD) kezelésére javallott felnőtteknél, valamint 6 éves és idősebb gyermekeknél és serdülőknél.

4.2	Adagolás és alkalmazás

Felnőttek: A kezelést olyan orvosnak kell elkezdenie, aki jártas a Nintedanib Teva elfogadott javallataiban szereplő betegségek terápiájában.

Gyermekek és serdülők: A kezelést kizárólag egy olyan multidiszciplináris csapat (orvosok, radiológusok, patológusok) bevonását követően szabad elkezdeni, akik jártasak a fibrotizáló interstitialis tüdőbetegségek (ILD-k) diagnózisának felállításában és a betegség kezelésében.

Adagolás

Felnőttek
· Idiopathiás pulmonalis fibrózis (IPF)
· Egyéb, progresszív fenotípusú, krónikus, fibrotizáló interstitialis tüdőbetegségek (ILD)
· Szisztémás sclerosissal társuló fibrotizáló interstitialis tüdőbetegség (SSc-ILD)

Az ajánlott adag naponta kétszer 150 mg Nintedanib Teva, amelyet körülbelül 12 órás különbséggel kell bevenni. Napi kétszer 100 mg-os dózis alkalmazása csak azoknál a betegeknél ajánlott, akik a napi kétszer 150 mg-os dózist nem tolerálják.

Ha kimaradt egy adag, az alkalmazást a következő esedékes időpontban, az ajánlott adaggal kell folytatni. Kihagyott adag esetén a betegnek nem szabad a kihagyott adagot is bevennie. A 300 mg-os ajánlott maximális napi adagot nem szabad túllépni.

Dózismódosítás
Az esetlegesen alkalmazható tüneti kezelésen kívül a nintedanib mellékhatásainak (lásd 4.4 és 4.8 pont) kezelése történhet az adag csökkentésével és a terápia átmeneti felfüggesztésével is, amíg az adott mellékhatás olyan fokúra nem mérséklődik, amely lehetővé teszi a terápia folytatását. A Nintedanib Teva-kezelés teljes adaggal (naponta kétszer 150 mg felnőtt betegeknél) vagy csökkentett adaggal (naponta kétszer 100 mg felnőtt betegeknél) kezdhető újra. Ha a felnőtt beteg nem tolerálja a napi kétszeri 100 mg-ot, akkor a Nintedanib Teva-kezelést le kell állítani.

Ha a megfelelő szupportív ellátás (beleértve a hányáscsillapító kezelést) ellenére a hasmenés, a hányinger és/vagy a hányás tartósan fennáll, szükség lehet az adag csökkentésére vagy a kezelés felfüggesztésére. A Nintedanib Teva-kezelés csökkentett adaggal (naponta kétszer 100 mg felnőtt betegeknél) vagy teljes adaggal (naponta kétszer 150 mg felnőtt betegeknél) kezdhető újra. A tüneti kezelés ellenére fennálló tartós, súlyos hasmenés, hányinger és/vagy hányás esetén a Nintedanib Teva‑kezelést le kell állítani (lásd 4.4 pont).

[bookmark: _Hlk177546335][bookmark: _Hlk177546361]Ha a kezelést azért szakítják meg, mert a glutamát‑oxálacetát‑transzamináz (GOT [aszpartát‑aminotranszferáz, ASAT]) vagy a glutamát‑piruvát‑transzamináz (GPT [alanin‑aminotranszferáz, ALAT]) szintje a normálérték felső határának (upper limit of normal, ULN) 3‑szorosát meghaladó értékre emelkedik, akkor – miután a transzaminázszintek visszatértek a kiindulási értékre – a Nintedanib Teva-kezelés csökkentett adaggal (napi kétszer 100 mg felnőtt betegeknél) kezdhető újra, ami a későbbiekben a teljes adagra (napi kétszer 150 mg felnőtt betegeknél) emelhető (lásd 4.4 és 4.8 pont).

A gyermekeknél és serdülőknél megjelenő mellékhatások kezelésére vonatkozó specifikus dóziscsökkentési ajánlások az 1. táblázatban találhatók.

6 éves és idősebb gyermekek és serdülők, a betöltött 18. életévig
· Klinikailag jelentős mértékű, progresszív, fibrotizáló interstitialis tüdőbetegségek (ILD) kezelése
· Szisztémás sclerosissal társuló interstitialis tüdőbetegség (SSc-ILD) kezelése

A növekedést rendszeresen ellenőrizni kell, és javasolt évente képalkotó eljárással értékelni az epiphysis lemez (növekedési lemez) elváltozásait a nyitott epiphysisekkel rendelkező betegek esetében. Azoknál a betegeknél, akiknél a növekedési zavar jelei vagy az epiphysis lemez elváltozásai alakulnak ki, fontolóra kell venni a kezelés megszakítását (lásd 4.4 és 4.8 pont).

A fogfejlődés befejeződéséig rendszeresen, legalább félévente szájüregi fogászati vizsgálatot kell végezni (lásd 4.4 és 4.8 pont).

A Nintedanib Teva ajánlott dózisa 6 éves és idősebb gyermekek és serdülők számára (a betöltött 18. életévig) a beteg testtömege alapján kerül meghatározásra, és az adott dózist naponta kétszer, körülbelül 12 órás különbséggel kell alkalmazni (lásd 1. táblázat). A kezelés előrehaladtával a dózis a testtömegnek megfelelően módosítandó.

1. táblázat: 	A nintedanib dózisára és csökkentett dózisára vonatkozó ajánlás milligrammban (mg) megadva, a testtömegkilogrammban (kg) megadott érték alapján, 6 éves és idősebb gyermekek és serdülők esetében, a 18. életév betöltéséig.

	Testtömegtartomány
	Nintedanib-dózis
	A nintedanib csökkentett dózisa*

	13,5** ‑ 22,9 kg
	naponta kétszer 50 mg (2 db 25 mg-os kapszula***) 
	naponta kétszer 25 mg (1 db 25 mg-os kapszula***) 

	23,0 – 33,4 kg
	naponta kétszer 75 mg (3 db 25 mg-os kapszula***)
	naponta kétszer 50 mg (2 db 25 mg-os kapszula***)

	33,5 – 57,4 kg
	naponta kétszer 100 mg (1 db 100 mg-os kapszula vagy 4 db 25 mg-os kapszula***)
	naponta kétszer 75 mg (3 db 25 mg-os kapszula***) 

	57,5 kg és afölött
	naponta kétszer 150 mg (1 db 150 mg-os kapszula vagy 6 db 25 mg-os kapszula***)
	naponta kétszer 100 mg (1 db 100 mg-os kapszula vagy 4 db 25 mg-os kapszula***) 

	*Csökkentett dózis javasolt enyhe májkárosodásban (Child–Pugh A stádium) szenvedő gyermekek és serdülők számára, valamint a mellékhatások kezelésére ebben a populációban. A gyógyszermellékhatások kezelésével kapcsolatos további információkért lásd fent.

	**13,5 kg alatti testtömeg: a kezelést meg kell szakítani abban az esetben, ha a beteg testtömege 13,5 kg alá csökken.

	*** 25 mg-os kapszula: Forgalomban vannak más gyártótól származó, 25 mg nintedanib hatóanyagot tartalmazó gyógyszerek.



Olyan dózisok esetében, amelyeket ezzel a gyógyszerrel nem lehet biztosítani, megfelelőbb hatáserősségű nintedanib-tartalmú gyógyszerek állnak rendelkezésre.

Különleges betegcsoportok

Idősek (≥ 65 évesek)
Idős betegeknél nem figyeltek meg különbséget a biztonságosságban és a hatásosságban. Idős betegeknél az életkor alapján nincs szükség előre elvégzett dózismódosításra. A 75 éves és idősebb betegek esetén nagyobb valószínűséggel válhat szükségessé dóziscsökkentés a mellékhatások kezelése érdekében (lásd 5.2 pont).

Vesekárosodás
Enyhe és közepesen súlyos vesekárosodásban szenvedő betegeknél nincs szükség a kezdő adag módosítására. A nintedanib biztonságosságát, hatásosságát és farmakokinetikáját súlyos vesekárosodásban szenvedő betegeknél (kreatinin-clearance < 30 ml/perc) nem vizsgálták.

Májkárosodás
Enyhe fokú májkárosodásban (Child–Pugh A stádium) szenvedő felnőtt betegeknél a Nintedanib Teva ajánlott adagja naponta kétszer 100 mg, körülbelül 12 órás különbséggel bevéve. Enyhe májkárosodásban (Child–Pugh A stádium) szenvedő gyermekeknél és serdülőknél csökkentett kezdő dózis javasolt (lásd 1. táblázat). Enyhe májkárosodásban (Child–Pugh A stádium) szenvedő felnőtt betegeknél, illetve gyermekeknél és serdülőknél a mellékhatások kezelése érdekében megfontolandó a kezelés megszakítása vagy leállítása. A nintedanib biztonságosságát és hatásosságát nem vizsgálták Child–Pugh B és C stádiumú májkárosodásban szenvedő felnőtt, illetve gyermek és serdülő betegeknél. Közepesen súlyos (Child–Pugh B stádium) és súlyos (Child–Pugh C stádium) májkárosodásban szenvedő felnőtt, illetve gyermek és serdülő betegek esetében a nintedanib‑kezelés nem ajánlott (lásd 5.2 pont).

Gyermekek és serdülők
A nintedanib biztonságosságát és hatásosságát 6 évesnél fiatalabb gyermek betegek esetében nem vizsgálták, ezért a 6 évesnél fiatalabb gyermekek nintedanibbal történő kezelése nem javasolt. A nintedanibot 13,5 kg-nál kisebb testtömegű betegek esetében nem vizsgálták, ezért alkalmazása ebben a betegcsoportban nem javasolt (lásd 5.1 pont).

Az alkalmazás módja
A Nintedanib Teva szájon át alkalmazandó. A kapszulát étkezés közben kell bevenni, vízzel egészben lenyelve, és nem szabad szétrágni. A kapszulát nem szabad felnyitni, sem összetörni (lásd 6.6 pont). A Nintedanib Teva kapszula bevehető kis mennyiségű (egy teáskanálnyi) hideg vagy szobahőmérsékletű pépes étellel, mint amilyen az almaszósz vagy a csokoládépuding, ilyenkor a kapszulát rágás nélkül, azonnal le kell nyelni, hogy a kapszula sértetlen maradjon.

4.3	Ellenjavallatok

· Terhesség (lásd 4.6 pont).
· Nintedanibbal, földimogyoróval vagy szójával, vagy a készítmény 6.1 pontban felsorolt bármely segédanyagával szembeni túlérzékenység.

4.4	Különleges figyelmeztetések és az alkalmazással kapcsolatos óvintézkedések

Gastrointestinalis betegségek és tünetek

Hasmenés
A klinikai vizsgálatokban a hasmenés volt a leggyakoribb gastrointestinalis mellékhatás (lásd 4.8 pont). A legtöbb betegnél ez a mellékhatás enyhe vagy közepes intenzitású volt, és a kezelés első 3 hónapjában jelentkezett.

A forgalomba hozatalt követően súlyos, kiszáradást és elektrolitzavarokat okozó hasmenés eseteiről számoltak be. A betegeket már az első jelek észlelésekor megfelelő folyadékpótlással és hasmenés elleni gyógyszerekkel, például loperamiddal kell kezelni, és szükségessé válhat az adag csökkentése vagy a kezelés megszakítása. A nintedanib-kezelés csökkentett adaggal vagy teljes adaggal kezdhető újra (lásd 4.2 pont). A tüneti kezelés ellenére fennálló tartós, súlyos hasmenés esetén a nintedanib‑kezelést le kell állítani.

Hányinger és hányás
A hányinger és a hányás gyakran jelentett gastrointestinalis mellékhatás volt (lásd 4.8 pont). A legtöbb olyan betegnél, akinél hányinger és hányás jelentkezett, a mellékhatás enyhe–közepes intenzitású volt. A klinikai vizsgálatokban a hányinger a betegek legfeljebb 2,1%-ánál vezetett a nintedanib-terápia leállításához, míg hányás miatt a betegek legfeljebb 1,4%-a hagyta abba a nintedanib-kezelést.

Ha a megfelelő szupportív terápia (beleértve a hányáscsillapító kezelést) ellenére a tünetek tartósan fennállnak, szükséges lehet a dózis csökkentése vagy a kezelés megszakítása. A kezelés csökkentett adaggal vagy teljes adaggal kezdhető újra (lásd 4.2 pont: „Dózismódosítás”). Abban az esetben, ha továbbra is fennállnak a súlyos tünetek, a nintedanib-terápiát le kell állítani.

Májműködés
A nintedanib biztonságosságát és hatásosságát közepesen súlyos (Child–Pugh B stádium) vagy súlyos (Child–Pugh C stádium) májkárosodásban szenvedő betegek esetében nem vizsgálták. A nintedanib-kezelés ezeknél a betegeknél ezért nem javasolt (lásd 4.2 pont). A nagyobb mértékű expozíció miatt enyhe (Child–Pugh A stádium) májkárosodásban szenvedő betegeknél nagyobb lehet a mellékhatások kockázata. Enyhe májkárosodásban (Child–Pugh A stádium) szenvedő felnőtt betegeket a nintedanib csökkentett adagjával kell kezelni (lásd 4.2 és 5.2 pont).
Gyógyszer indukálta májkárosodás eseteit figyelték meg nintedanib-kezelés során, beleértve a súlyos, halálos kimenetelű májkárosodást is. A hepaticus események többsége a kezelés első három hónapjában jelentkezik. Ezért a transzaminázok és a bilirubin szintjének ellenőrzése szükséges a nintedanib-kezelés megkezdése előtt, majd a kezelés első hónapjában. Az ezt követő két hónapban a betegek ellenőrzése rendszeresen, majd pedig bizonyos időközönként (például a beteg kontrollvizsgálatakor), illetve klinikailag indokolt esetben szükséges.

A májenzimek (GOT [ASAT], GTP [ALAT], alkalikus foszfatáz [ALP], a vér gamma‑glutamil‑transzferáz-szintjének [GGT], lásd 4.8 pont) és a bilirubin szintjének a megemelkedése az esetek többségében a dózis csökkentésekor vagy a kezelés megszakításakor reverzibilis volt. Ha a normálérték felső határának (ULN) 3-szorosát meghaladó mértékben emelkedett transzaminázszintet (GOT vagy GTP) mérnek, ajánlott a dózis csökkentése vagy a nintedanibbal végzett kezelés felfüggesztése, továbbá a beteget szorosan ellenőrizni kell. Amint a transzaminázszintek a kiindulási értékekre csökkennek, a nintedanib-kezelés újrakezdhető teljes adaggal vagy csökkentett adaggal, ami a későbbiekben a teljes adagra emelhető (lásd 4.2 pont: „Dózismódosítás”). Amennyiben bármelyik emelkedett májfunkciós vizsgálati eredmény májkárosodás okozta klinikai jelekkel vagy tünetekkel (például sárgasággal) jár, a nintedanib‑kezelést végleg abba kell hagyni. Ki kell vizsgálni kell a májenzimszintek emelkedésének egyéb okait.

A kis testtömegű (< 65 kg) felnőtt betegeknél, ázsiai betegeknél és nőbetegeknél nagyobb az emelkedett májenzimszintek kialakulásának kockázata. A nintedanib-expozíció lineárisan emelkedett a beteg életkorával, ami szintén a májenzimszint-emelkedések kialakulásának nagyobb kockázatát okozhatja (lásd 5.2 pont). Azoknál a betegeknél, akiknél ezen kockázati tényezők fennállnak, szoros ellenőrzés javasolt.

Veseműködés
A nintedanib alkalmazása kapcsán vesekárosodás vagy veseelégtelenség eseteiről számoltak be, amelyek néhány esetben halálos kimenetelűek voltak (lásd 4.8 pont).
A nintedanib-kezelés alatt monitorozni kell a betegeket, különös figyelmet fordítva azokra, akiknél fennállnak a vesekárosodás vagy veseelégtelenség kockázati tényezői. Vesekárosodás vagy veseelégtelenség esetén megfontolandó a terápia módosítása (lásd 4.2 pont: „Dózismódosítás”).

Vérzés
A vascularis endothelialis növekedési faktor receptor (vascular endothelial growth factor receptor, VEGFR) gátlása fokozott vérzési kockázattal járhat.
Azokat a betegeket, akiknél ismerten fennállt a vérzés kockázata – beleértve az öröklött vérzési hajlamú betegeket, illetve a teljes dózisú antikoaguláns kezelésben részesülő betegeket – nem vonták be a klinikai vizsgálatokba. A forgalomba hozatalt követő időszakban nem súlyos és súlyos vérzéses eseményekről számoltak be (olyan betegeknél, akik véralvadásgátló terápiában részesültek vagy olyan egyéb gyógyszereket alkalmaztak, amelyek vérzést okozhatnak – és olyanoknál is, akik nem); az események némelyike halálos kimenetelű volt. Ezért ezek a betegek csak akkor kezelhetők nintedanibbal, ha a várt előny felülmúlja a lehetséges kockázatot.

Artériás thromboemboliás események
A közelmúltban myocardialis infarctuson vagy stroke-on átesett betegeket kizárták a klinikai vizsgálatokból. A felnőtt betegekkel végzett klinikai vizsgálatokban artériás thromboemboliás eseményről nem számoltak be gyakran (nintedanib 2,5% versus placebo 0,7% az INPULSIS; nintedanib 0,9% versus placebo 0,9% az INBUILD; nintedanib 0,7% versus placebo 0,7% a SENSCIS vizsgálatban). Az INPULSIS vizsgálatokban a betegek nagyobb százalékánál jelentkezett myocardialis infarctus a nintedanib-csoportban (1,6%) mint a placebocsoportban (0,5%), míg az ischaemiás szívbetegséget jelző mellékhatások előfordulása kiegyensúlyozott volt a nintedanib- és a placebocsoportban. Az INBUILD vizsgálatban a myocardialis infarctus alacsony gyakorisággal fordult elő: nintedanib 0,9% versus placebo 0,9%. A SENSCIS vizsgálatban a myocardialis infarktus alacsony gyakorisággal fordult elő a placebóval kezelt csoportban (0,7%), a nintedanibbal kezelt csoportban pedig nem fordult elő.
A nagyobb cardiovascularis kockázatnak − az ismert koszorúér-betegséget is beleértve − kitett betegek kezelése során elővigyázatosság szükséges. Azoknál a betegeknél, akiknél akut myocardialis ischaemia okozta jelek, illetve tünetek alakulnak ki, megfontolandó a kezelés megszakítása.

Aneurysma és arteriadissectio
A VEGF-jelút gátlóinak alkalmazása a hypertoniás és a nem hypertoniás betegeknél egyaránt aeurysma és/vagy arteriadissectio kialakulását idézheti elő. A nintedanib-kezelés megkezdése előtt ezt a kockázatot gondosan mérlegelni kell az olyan rizikófaktorokkal rendelkező betegeknél, mint a hypertonia vagy a kórtörténetben előforduló aneurysma.

Vénás thromboembolia
A klinikai vizsgálatokban nem figyelték meg a vénás thromboembolia fokozottabb kockázatát a nintedanibbal kezelt betegeknél. A nintedanib hatásmechanizmusából eredően fokozott lehet a betegeknél a thromboemboliás események kockázata.

Gastrointestinalis perforatio és ischaemiás colitis
Felnőtt betegekkel végzett klinikai vizsgálatokban azoknak a betegeknek az aránya, akiknél perforatio alakult ki, legfeljebb 0,3% volt mindkét kezelési csoportban. A nintedanib hatásmechanizmusából eredően nagyobb lehet a betegeknél a gastrointestinalis perforatio kockázata. A forgalomba hozatalt követően gastrointestinalis perforatio és ischaemiás colitis eseteiről számoltak be, amelyek egy része halálos kimenetelű volt. Különös óvatossággal kell eljárni olyan betegek kezelésekor, akik korábban hasi műtéten estek át, akiknél a kórelőzményben pepticus fekély vagy diverticulosis szerepel, illetve akik egyidejűleg kortikoszteroidot vagy NSAID-ot alkalmaznak. Hasi műtét után a nintedanib-kezelés megkezdésével legalább 4 hetet várni kell. Azoknál a betegeknél, akiknél gastrointestinalis perforatio vagy ischaemiás colitis alakul ki, végleg le kell állítani a nintedanib-terápiát. Kivételes esetben a nintedanib-kezelés az ischaemiás colitis teljes megszűnését követően, illetve a beteg állapotának és egyéb kockázati tényezőinek gondos felmérésével újrakezdhető.

A nephrosis tartományába eső proteinuria és thromboticus microangiopathia
Nagyon kevés olyan esetet jelentettek a forgalomba hozatalt követően, amelyben a proteinuria a nephrosis tartományába esett, ez előfordult vesefunkció-károsodással együtt és anélkül is. Az egyedi esetek szövettani eredményei megfeleltek a glomerularis microangiopathiának, vesethrombosissal vagy anélkül. A nintedanib-kezelés leállítását követően a tünetek visszafordíthatónak bizonyultak, de néhány esetben a proteinuria megmaradt. Azoknál a betegeknél, akiknél a nephrosis szindróma jelei vagy tünetei kialakulnak, megfontolandó a kezelés megszakítása.

A VEGF-jelút gátlóinak alkalmazása thromboticus microangiopathiával (TMA) társul, beleértve a nintedanib alkalmazásával összefüggésben jelentett néhány esetet is. Ha nintedanibot kapó betegnél laboratóriumi vagy klinikai lelet utal a TMA-ra, akkor a nintedanib-kezelést le kell állítani, és a TMA‑t alaposan ki kell vizsgálni.

Posterior reverzibilis encephalopathia szindróma (PRES)
A forgalomba hozatalt követően néhány esetben beszámoltak posterior reverzibilis encephalopathia szindróma (PRES) előfordulásáról.
A PRES egy fejfájással, hypertensióval, látászavarokkal, görcsrohammal, letargiával, zavartsággal és más vizuális és neurológiai zavarokkal járó (mágneses rezonancia képalkotó eljárással igazolt) neurológiai betegség, amely halálos kimenetelű is lehet. PRES-t más VEGF-gátlók alkalmazása esetén is jelentettek.
PRES gyanúja esetén a nintedanib-kezelést le kell állítani. A nintenanib-terápiát ismerten nem indították újra olyan betegnél, akiknél korábban PRES lépett fel; a kezelés újrakezdését a kezelőorvos javaslatára kell hagyni.

Hypertensio
A nintedanib alkalmazása emelheti a vérnyomást. A szisztémás vérnyomást rendszeresen mérni kell, illetve amikor klinikailag indokolt.

Pulmonalis hypertonia
Pulmonalis hypertoniában szenvedő betegek esetében a nintedanib alkalmazásáról kevés adat áll rendelkezésre. A jelentős mértékű pulmonalis hypertoniában szenvedő betegeket (szívindex ≤ 2 l/perc/m² vagy parenteralis epoprosztenol/treprosztinil terápia, vagy jelentős mértékű jobbszívfél-elégtelenség) kizárták az INBUILD és a SENSCIS vizsgálatból.
A súlyos pulmonalis hypertoniában szenvedő betegek nem kezelhetők nintedanibbal. Az enyhe vagy közepesen súlyos pulmonalis hypertoniás betegeket javasolt szoros megfigyelés alatt tartani.

A sebgyógyulással kapcsolatos szövődmények
A klinikai vizsgálatokban elhúzódó sebgyógyulást nem észleltek gyakrabban. A nintedanib – hatásmechanizmusából eredően – károsan befolyásolhatja a sebgyógyulást. Nem végeztek kifejezetten a nintedanib sebgyógyulásra gyakorolt hatásait értékelő vizsgálatot. A nintedanib‑kezelés ezért kizárólag akkor kezdhető meg, illetve – a terápia perioperatív megszakítása esetén – akkor kezdhető újra, ha a sebgyógyulást klinikailag megfelelőnek ítélik.

Együttes alkalmazás pirfenidonnal
Egy dedikált farmakokinetikai vizsgálatban a nintedanib és a pirfenidon egyidejű alkalmazását értékelték IPF-es betegeknél. Ezen eredmények alapján nincs bizonyíték számottevő farmakokinetikai gyógyszerkölcsönhatásra a kombinációban alkalmazott nintedanib és pirfenidon között (lásd 5.2 pont). Mivel a két gyógyszer biztonságossági profilja hasonló, additív nemkívánatos reakciók, köztük gastrointestinalis, valamint hepaticus nemkívánatos események várhatóak. A pirfenidonnal végzett egyidejű kezelés előny–kockázat mérlege nem került megállapításra.

A QT-intervallumra gyakorolt hatás
A klinikai vizsgálati programban nem figyeltek meg a QT-intervallum-megnyúlására utaló jelet a nintedanib esetében (lásd 5.1 pont). Mivel néhány egyéb tirozin-kináz-inhibitorról ismert, hogy befolyásolja a QT-intervallumot, óvatossággal kell eljárni, ha a nintedanibot olyan betegeknél alkalmazzák, akiknél a QTc-intervallum megnyúlása fordulhat elő.

Allergiás reakció
Ismert, hogy a táplálékkiegészítő szójatermékek allergiás reakciókat, többek között súlyos anafilaxiát okozhatnak a szójaallergiában szenvedőknél (lásd 4.3 pont). Az ismerten földimogyorófehérje-allergiás betegeknél fokozott a szójakészítményekre adott súlyos reakciók kockázata.

Gyermekek és serdülők
A nintedanib gyermekeknél és serdülőknél történő alkalmazására vonatkozó adatok a fibrotizáló interstitialis tüdőbetegség csak egy kis alcsoportjára korlátozódnak (lásd 5.1 pont). Ez az alcsoport nem fedi le teljesen a progresszív interstitialis tüdőbetegséggel összefüggő összes etiológiát gyermekek és serdülők esetén.

Gyermekek és serdülők esetén nagyobb a bizonytalanság a kezelésből származó előny mértékét tekintve, mint felnőttek esetén.

A felnőttekre vonatkozó fenti óvintézkedéseket gyermekek és serdülők esetében is követni kell. A kifejezetten gyermekekre és serdülőkre vonatkozó dóziscsökkentési ajánlások az 1. táblázatban találhatók.

A gyermekekre és serdülőkre vonatkozó sajátosságok alább olvashatók:

Csontfejlődés és növekedés 
Az epiphysis lemez (növekedési lemez) reverzibilis elváltozásait figyelték meg a preklinikai vizsgálatokban (lásd 5.3 pont). A gyermekekkel és serdülőkkel végzett vizsgálatban nem figyelték meg a növekedési ütem szignifikáns csökkenését a nintedanib-kezelés ideje alatt. Mindazonáltal, gyermekekre és serdülőkre vonatkozó hosszú távú biztonságossági adatok nem állnak rendelkezésre.
A növekedést rendszeresen ellenőrizni kell, és javasolt évente képalkotó eljárással értékelni az epiphysis lemez elváltozásait a nyitott epiphysisekkel rendelkező betegek esetében. Azoknál a betegeknél, akiknél a növekedési zavar vagy az epiphysis lemez elváltozásának jelei kialakulnak, megfontolandó a kezelés megszakítása.

Fogfejlődési rendellenességek
Fogfejlődési rendellenességeket figyeltek meg a preklinikai vizsgálatokban (lásd 5.3 pont). A gyermekekkel és serdülőkkel végzett vizsgálatban nem igazolták a fogfejlődési rendellenességek kockázatát.
Óvintézkedésként a fogfejlődés befejeződéséig rendszeresen, legalább félévente, szájüregi fogászati vizsgálatot kell végezni.

4.5	Gyógyszerkölcsönhatások és egyéb interakciók

P-glikoprotein (P-gp)
A nintedanib a P-gp szubsztrátja (lásd 5.2 pont). Az erős P-gp-gátló ketokonazollal együtt történő alkalmazás az AUC alapján 1,61-szorosára, a Cmax alapján pedig 1,83‑szorosára növelte a nintedanib-expozíciót egy célzott gyógyszer-interakciós vizsgálatban. Az erős P-gp-induktor rifampicinnel végzett gyógyszer-interakciós vizsgálatban az AUC alapján 50,3%-ra, a Cmax alapján pedig 60,3%-ra csökkent a nintedanib-expozíció a rifampicinnel együtt történő alkalmazáskor, a nintedanib önmagában történő alkalmazásához képest. Nintedanibbal együtt adva az erős P-gp-gátlók (például ketokonazol, eritomicin vagy ciklosporin) megnövelhetik a nintedanib-expozíciót. Ilyen esetekben a betegeknél szorosan ellenőrizni kell a nintedanibbal szembeni tolerabilitást. A nemkívánatos reakciók kezelése a nintedanib-kezelés megszakítását, a dózis csökkentését vagy a terápia leállítását teheti szükségessé (lásd 4.2 pont).

Az erős P-gp-induktorok (például rifampicin, karbamazepin, fenitoin és a közönséges orbáncfű) csökkenthetik a nintedanib-expozíciót. Mérlegelendő egy másik együttesen alkalmazott gyógyszer választása, amely nem, vagy csak minimális mértékben rendelkezik P-gp-indukciós potenciállal.

Citokróm (CYP) enzimek
A nintedanib biotranszformációjáért csak kismértékben felelősek a CYP enzimek. A nintedanib és metabolitjai – a BIBF 1202 szabad sav molekularész és glükuronidja, a BIBF 1202-glükuronid – nem gátolták és nem indukálták a CYP enzimeket a preklinikai vizsgálatokban (lásd 5.2 pont). A CYP-metabolizmuson alapuló, nintedanibbal létrejövő gyógyszer-interakciók valószínűsége ezért alacsonynak tekinthető.

Együttes alkalmazás más gyógyszerekkel
A nintedanib együttes alkalmazása orális hormonális fogamzásgátlókkal nem befolyásolta jelentős mértékben az orális hormonális fogamzásgátlók farmakokinetikai tulajdonságait (lásd 5.2 pont).

A nintedanib és a bozentán együttes alkalmazása nem okozott változást a nintedanib farmakokinetikájában (lásd 5.2 pont).

Gyermekek és serdülők 
Interakciós vizsgálatokat csak felnőttek körében végeztek.

4.6	Termékenység, terhesség és szoptatás

Fogamzóképes nők / fogamzásgátlás
A nintedanib embernél magzati károsodást okozhat (lásd 5.3 pont). A fogamzóképes nők figyelmét ezért fel kell hívni arra, hogy a nintedanib-kezelés alatt ne essenek teherbe, és hogy nagy hatékonyságú fogamzásgátló módszereket kell alkalmazniuk a nintedanib-kezelés kezdetekor, alatt és a nintedanib utolsó adagját követően még legalább 3 hónapig. A nintedanib nem befolyásolja jelentősen az etinilösztradiol és a levonorgesztrel plazmaexpozícióját (lásd 5.2 pont). Az orális hormonális fogamzásgátlók hatásosságát ronthatja a hányás és/vagy a hasmenés, vagy egyéb olyan állapot, amely befolyásolhatja a felszívódást. Az orális hormonális fogamzásgátlást alkalmazó nőknek a fenti állapotok esetén azt kell tanácsolni, hogy alkalmazzanak más, nagy hatékonyságú fogamzásgátló módszert.

Terhesség
A nintedanib terhes nőknél történő alkalmazásáról nem áll rendelkezésre információ, de állatokkal végzett preklinikai vizsgálatok igazolták a hatóanyag reprodukciós toxicitását (lásd 5.3 pont). Mivel a nintedanib az embernél is okozhat magzati károsodást, terhesség alatt tilos alkalmazni (lásd 4.3 pont), és terhességi tesztet kell végezni a nintedanib-kezelés megkezdése előtt, valamint szükség esetén a kezelés során.

A nőbetegek figyelmét fel kell hívni arra, hogy amennyiben a nintedanib-terápia alatt teherbe esnek, erről tájékoztassák kezelőorvosukat vagy gyógyszerészüket.

Ha a beteg teherbe esik a nintedanib szedése alatt, a kezelést le kell állítani, és tájékoztatni kell a beteget a lehetséges magzati kockázatról.

Szoptatás
A nintedanib, illetve metabolitjainak humán anyatejbe történő kiválasztódásáról nincs információ. Preklinikai vizsgálatok azt igazolták, hogy a nintedanib és metabolitjai kis mennyiségben (a beadott adag ≤ 0,5%-a) kiválasztódnak a laktáló patkányok tejébe. Az anyatejjel táplált csecsemőre nézve a kockázatot nem lehet kizárni. A nintedanib alkalmazásának ideje alatt a szoptatást le kell állítani.

Termékenység
Preklinikai vizsgálatok során nem igazoltak a hím állatok termékenységére gyakorolt hatást (lásd 5.3 pont). Szubkrónikus és krónikus toxicitási vizsgálatok alapján nincs bizonyíték arra, hogy a nőstény patkányok termékenysége károsodna a napi kétszer 150 mg-os ajánlott maximális humán dózisnak (maximum recommended human dose, MRHD) megfelelő mértékű szisztémás expozíció mellett (lásd 5.3 pont).

4.7	A készítmény hatásai a gépjárművezetéshez és a gépek kezeléséhez szükséges képességekre

A nintedanib kismértékben befolyásolja a gépjárművezetéshez és a gépek kezeléséhez szükséges képességeket. Fel kell hívni a betegek figyelmét, hogy legyenek óvatosak, ha a nintedanib-kezelés alatt gépjárművet vezetnek vagy gépeket kezelnek.

4.8	Nemkívánatos hatások, mellékhatások

A biztonságossági profil összefoglalása
A klinikai vizsgálatokban és a forgalomba hozatalt követően a nintedanib alkalmazásával járó, leggyakrabban jelentett mellékhatások közé tartozott a hasmenés, a hányinger és a hányás, a hasi fájdalom, az étvágycsökkenés, a testtömegcsökkenés és a májenzimszintek emelkedése.

A kiválasztott mellékhatások ellátására vonatkozóan lásd a 4.4 pontot.

A mellékhatások táblázatos összefoglalása
A 2. táblázat foglalja össze a mellékhatásokat MedDRA szervrendszerenként (System Organ Class, SOC) és gyakorisági kategóriába sorolva az alábbi konvenció alapján: nagyon gyakori (≥ 1/10); gyakori (≥ 1/100 – < 1/10); nem gyakori (≥ 1/1000 – < 1/100); ritka (≥ 1/10 000 – < 1/1000); nagyon ritka (< 1/10 000), nem ismert (a gyakoriság a rendelkezésre álló adatokból nem állapítható meg).

2. táblázat:	A mellékhatások összefoglalása gyakorisági kategóriánként

	
	Gyakoriság

	Szervrendszer
preferált kifejezés
	Idiopathiás pulmonalis fibrózis
	Egyéb, progresszív fenotípusú, krónikus, fibrotizáló ILD
	Szisztémás sclerosissal társuló interstitialis tüdőbetegség

	Vérképzőszervi és nyirokrendszeri betegségek és tünetek

	Thrombocytopenia
	Nem gyakori
	Nem gyakori
	Nem gyakori

	Anyagcsere és táplálkozási betegségek és tünetek

	Testtömegcsökkenés
	Gyakori
	Gyakori
	Gyakori

	Étvágycsökkenés
	Gyakori
	Nagyon gyakori
	Gyakori

	Dehydratio
	Nem gyakori
	Nem gyakori
	Nem ismert

	Idegrendszeri betegségek és tünetek

	Fejfájás
	Gyakori
	Gyakori
	Gyakori

	Posterior reverzibilis encephalopathia szindróma
	Nem ismert
	Nem ismert
	Nem ismert

	Szívbetegségek és a szívvel kapcsolatos tünetek

	Myocardialis infarctus
	Nem gyakori
	Nem gyakori
	Nem ismert

	Érbetegségek és tünetek

	Vérzés (lásd 4.4 pont)
	Gyakori
	Gyakori
	Gyakori

	Hypertensio
	Nem gyakori
	Gyakori
	Gyakori

	Aneurysma és arteriadissectio
	Nem ismert
	Nem ismert
	Nem ismert

	Emésztőrendszeri betegségek és tünetek

	Hasmenés
	Nagyon gyakori
	Nagyon gyakori
	Nagyon gyakori

	Hányinger
	Nagyon gyakori
	Nagyon gyakori
	Nagyon gyakori

	Hasi fájdalom
	Nagyon gyakori
	Nagyon gyakori
	Nagyon gyakori

	Hányás
	Gyakori
	Nagyon gyakori
	Nagyon gyakori

	Pancreatitis
	Nem gyakori
	Nem gyakori
	Nem ismert

	Colitis
	Nem gyakori
	Nem gyakori
	Nem gyakori

	Máj- és epebetegségek, illetve tünetek

	Gyógyszer indukálta májkárosodás
	Nem gyakori
	Gyakori
	Nem gyakori

	Emelkedett májenzimszint
	Nagyon gyakori
	Nagyon gyakori
	Nagyon gyakori

	Emelkedett glutamát-piruvát-transzamináz-szint (GPT [ALAT])
	Gyakori
	Nagyon gyakori
	Gyakori

	Emelkedett glutamát-oxálacetát-transzamináz-szint (GOT [ASAT])
	Gyakori
	Gyakori
	Gyakori

	Emelkedett gamma-glutamil-transzferáz-szint (GGT)
	Gyakori
	Gyakori
	Gyakori

	Hyperbilirubinaemia
	Nem gyakori
	Nem gyakori
	Nem ismert

	Emelkedett alkalikusfoszfatáz-szint (ALP) a vérben
	Nem gyakori
	Gyakori
	Gyakori

	A bőr és a bőr alatti szövet betegségei és tünetei

	Bőrkiütés
	Gyakori
	Gyakori
	Nem gyakori

	Viszketés
	Nem gyakori
	Nem gyakori
	Nem gyakori

	Alopecia
	Nem gyakori
	Nem gyakori
	Nem ismert

	Vese- és húgyúti betegségek és tünetek

	Veseelégtelenség (lásd 4.4 pont)
	Nem ismert
	Nem ismert
	Nem gyakori

	Proteinuria
	Nem gyakori
	Nem gyakori
	Nem ismert



Kiválasztott mellékhatások leírása

Hasmenés
A klinikai vizsgálatokban (lásd 5.1 pont) a hasmenés volt a leggyakrabban jelentett emésztőrendszeri mellékhatás. A legtöbb beteg esetében a mellékhatás enyhe vagy közepes intenzitású volt. A hasmenést tapasztaló betegek több mint kétharmada arról számolt be, hogy a hasmenés első jelentkezése már a kezelés első három hónapjában megtörtént. A legtöbb betegnél az eseményeket hasmenés elleni terápiával, dóziscsökkentéssel vagy a nintedanib-kezelés megszakításával kezelték (lásd 4.4 pont). A klinikai vizsgálatokban jelentett hasmenéses események áttekintését a 3. táblázat tartalmazza:

3. táblázat:	Hasmenés a klinikai vizsgálatok 52 hete alatt

	
	INPULSIS
	INBUILD
	SENSCIS

	
	Placebo
	Nintedanib
	Placebo
	Nintedanib
	Placebo
	Nintedanib

	Hasmenés
	18,4%
	62,4%
	23,9%
	66,9%
	31,6%
	75,7%

	Súlyos hasmenés
	0,5%
	3,3%
	0,9%
	2,4%
	1,0%
	4,2%

	A nintedanib dóziscsökkentéséhez vezető hasmenés
	0%
	10,7%
	0,9%
	16,0%
	1,0%
	22,2%

	A nintedanib leállításához vezető hasmenés
	0,2%
	4,4%
	0,3%
	5,7%
	0,3%
	6,9%



Emelkedett májenzimszintek
Az INPULSIS vizsgálatokban a nintedanibbal kezelt betegek 13,6%-ánál, míg a placebóval kezelt betegek 2,6%-ánál számoltak be a májenzimszintek emelkedéséről (lásd 4.4 pont). Az INBUILD vizsgálatban a nintedanibbal kezelt betegek 22,6%-ánál, míg a placebóval kezelt betegek 5,7%-ánál jelentették a májenzimszintek emelkedését. A SENSCIS vizsgálatban a nintedanibbal kezelt betegek 13,2%-ánál, míg a placebóval kezelt betegek 3,1%-ánál számoltak be a májenzimszintek emelkedéséről. A májenzimszintek emelkedése reverzibilis volt, és nem járt klinikailag megnyilvánuló májbetegséggel.
A különleges betegcsoportokra vonatkozó további információkat, valamint a hasmenés és a májenzimszint-emelkedés esetére javasolt intézkedéseket és dózismódosítást illetően lásd még a 4.4, illetve a 4.2 pontot.

Vérzés
A klinikai vizsgálatokban a vérzés gyakorisága kismértékben magasabb volt a nintedanibbal kezelt betegeknél, vagy hasonló volt a kezelési karok között (nintedanib 10,3% versus placebo 7,8% az INPULSIS; nintedanib 11,1% versus placebo 12,7% az INBUILD; nintedanib 11,1% versus placebo 8,3% a SENSCIS vizsgálatban). A leggyakrabban jelentett vérzéses esemény a nem súlyos epistaxis volt. A súlyos vérzéses események gyakorisága alacsony volt a két kezelési csoportban (nintedanib 1,3% versus placebo 1,4% az INPULSIS; nintedanib 0,9% versus placebo 1,5% az INBUILD; nintedanib 1,4% versus placebo 0,7% a SENSCIS vizsgálatban).
A forgalomba hozatalt követő vérzéses események között előfordultak többek között az emésztőrendszert, a légzőrendszert és a központi idegrendszert érintő események, amelyek közül a leggyakoribbak az emésztőrendszeri események voltak (lásd 4.4 pont).

Proteinuria
A klinikai vizsgálatokban a proteinuria gyakorisága alacsony volt, amely gyakoriság hasonló volt a kezelési karok között (nintedanib 0,8% versus placebo 0,5% az INPULSIS; nintedanib:1,5% versus placebo 1,8% az INBUILD; nintedanib 1,0% versus placebo 0,0% a SENSCIS vizsgálatban). Nephrosis szindrómát nem jelentettek a klinikai vizsgálatokban. A forgalomba hozatalt követően a nephrosis tartományába eső, vesefunkció-károsodással járó vagy anélküli proteinuriát nagyon kevés esetben jelentettek. Az egyedi esetek szövettani eredményei megfeleltek a glomerularis microangiopathiának, vesethrombosissal vagy anélkül. A nintedanib-kezelés leállítását követően a tünetek visszafordíthatónak bizonyultak, de néhány esetben a proteinuria megmaradt. Azoknál a betegeknél, akiknél a nephrosis szindróma jelei vagy tünetei alakulnak ki, megfontolandó a kezelés megszakítása (lásd 4.4 pont).

Gyermekek és serdülők
A nintedanib biztonságosságáról korlátozottan állnak rendelkezésre adatok a gyermek és serdülő betegpopulációban.
Összesen 39, 6 éves és idősebb, de 18 évesnél fiatalabb beteget kezeltek nintedanibbal egy 24 hetes, randomizált, kettős vak, placebokontrollos vizsgálatban, majd azt követően egy változó időtartamú nyílt vizsgálatban (lásd 5.1 pont). A placebokontrollos időszakban a nintedanibbal kapcsolatban leggyakrabban jelentett mellékhatások következők voltak: hasmenés (38,5%), hányás (26,9%), hányinger (19,2%), hasi fájdalom (19,2%) és fejfájás (11,5%) – összhangban az IPF-ben, egyéb progresszív fenotípusú, krónikus, fibrotizáló ILD-ben és SSc-ILD-ben szenvedő felnőtteknél tapasztalt biztonságossági profillal.

A nintedanibbal kapcsolatban a placebokontrollos időszakban jelentett hepatobiliaris betegségek a májkárosodás (3,8%) és az emelkedett májfunkciós értékek (3,8%) voltak. A korlátozottan rendelkezésre álló adatok alapján bizonytalan, hogy a gyógyszer indukálta májkárosodás kockázata hasonló-e gyermekeknél és serdülőknél a felnőtteknél tapasztalthoz (lásd 4.4 pont).

A preklinikai vizsgálatok eredményei alapján a gyermekeknél és serdülőknél végzett vizsgálat során a kockázat lehetősége miatt monitorozták a csontokat, a növekedést és a fogfejlődést (lásd 4.2, 4.4 és 5.3 pont).

Azon betegek százalékos aránya, akiknél az epiphysis lemez (növekedési lemez) patológiás eltérései alakultak ki a kezeléssel összefüggésben, hasonló volt a kezelési csoportokban a 24. héten (7,7% mindkét kezelési csoportban). Az 52. hétig azon betegek százalékos aránya, akiknél patológiás eltérések jelentkeztek, 11,5% volt a nintedanib/nintedanib és 15,4% a placebo/nintedanib csoportban.

Azon betegek százalékos aránya, akiknél a fogászati vagy a képalkotó vizsgálat során észleltek patológiás eltéréseket a kezeléssel összefüggésben, 46,2% volt a nintedanib-csoportban és 38,5% a placebocsoportban a 24. hétig tartó időszakban. Az 52. hétig patológiás vizsgálati eredményt mutató betegek százalékos aránya 50,0% volt a nintedanib/nintedanib és 46,2% a placebo/nintedanib esetén.

Gyermekek és serdülők esetén hosszú távú biztonságossági adatok nem állnak rendelkezésre. A növekedésre, fogfejlődésre, pubertásra és a májkárosodás kialakulásának kockázatára gyakorolt potenciális hatás bizonytalan.

Feltételezett mellékhatások bejelentése
A gyógyszer engedélyezését követően lényeges a feltételezett mellékhatások bejelentése, mert ez fontos eszköze annak, hogy a gyógyszer előny/kockázat profilját folyamatosan figyelemmel lehessen kísérni. Az egészségügyi szakembereket kérjük, hogy jelentsék be a feltételezett mellékhatásokat a hatóság részére az V. függelékben található elérhetőségek valamelyikén keresztül.

4.9	Túladagolás

A nintedanib túladagolására nincs specifikus antidotum vagy kezelés. Az onkológiai program keretén belül két betegnél történt túladagolás maximálisan napi kétszer 600 mg-mal, legfeljebb nyolc napig. A megfigyelt mellékhatások megfeleltek a nintedanib ismert biztonságossági profiljának, vagyis a májenzimszintek emelkedése és gastrointestinalis tünetek léptek fel. Mindkét betegnél rendeződtek ezek a mellékhatások. Az INPULSIS vizsgálatokban egy beteg kapott véletlenül napi 600 mg-os adagot összesen 21 napon át. Egy nem súlyos mellékhatás (nasopharyngitis) jelentkezett, amely elmúlt a téves adagolás időtartama alatt anélkül, hogy eközben más jelentett esemény bekövetkezett volna. Túladagolás esetén a kezelést meg kell szakítani, és szükség szerint általános szupportív kezelést kell kezdeni.


5.	FARMAKOLÓGIAI TULAJDONSÁGOK

5.1	Farmakodinámiás tulajdonságok

Farmakoterápiás csoport: Daganatellenes szerek, protein-kináz-inhibitorok, ATC-kód: L01EX09

Hatásmechanizmus
A nintedanib egy kis molekulájú triozin-kináz-inhibitor, amely gátolja többek között a thrombocytaeredetű növekedési faktor receptor (PDGFR) α és β típusát, a fibroblast növekedési faktor receptor (FGFR) 1‑3-as típusát és a VEGFR 1‑3-as típusát.
Ezenkívül a nintedanib gátolja az Lck (lymphocyta-specifikus tirozin-protein-kináz), a Lyn (tirozin-protein-kináz lyn), az Src (protoonkogén tirozin-protein-kináz src) és a CSF1R (kolóniastimuláló faktor-1 receptor) kinázokat. A nintedanib kompetitíven kötődik ezen kinázok ATP-kötő zsebéhez, és gátolja azokat az intracelluláris jelátviteli kaszkádokat, amelyekről kimutatták, hogy interstitialis tüdőbetegség esetén részt vesznek a fibrotikus szövet átépítésének patogenezisében.

Farmakodinámiás hatások
Humán sejtekkel végzett in vitro vizsgálatokban kimutatták, hogy a nintedanib olyan folyamatokat gátol, amelyek feltételezhetően hozzájárulnak a fibrotikus patogenezis megindításához, a profibrotikus mediátorok felszabadulásához a perifériás vér monocytáiból, valamint az alternatív módon makrofág-aktivációhoz vezető makrofág-polarizációhoz. Kimutatták, hogy a nintedanib gátolja a szervek fibrózisához vezető alapvető folyamatokat, a fibroblastok proliferációját és migrációját, azok aktív myofibroblast fenotípussá történő átalakulását és az extracelluláris mátrix szekrécióját. Állatkísérletekben az IPF, az SSc/SSc-ILD, a rheumatoid arthritishez társuló (RA-) ILD és egyéb szervek fibrózisának modelljeiben a nintedanib bizonyítottan antiinflammatorikus és antifibrotikus hatású a tüdőben, a bőrben, a szívben, a vesében és a májban. A nintedanib vascularis aktivitása is igazolt.
A nintedanib csökkentette a bőrben lévő microvascularis endothelsejtek apoptózisát, és mérsékelte a pulmonalis vascularis átépülést azáltal, hogy csökkentette az érfal simaizomsejtjeinek proliferációját, a tüdőerek falának vastagságát és az elzáródott tüdőerek százalékos arányát.

Klinikai hatásosság és biztonságosság

Idiopathiás pulmonalis fibrózis (IPF)

A nintedanib klinikai hatásosságát IPF-ben szenvedő betegek bevonásával vizsgálták két, azonos vizsgálati elrendezésű, III. fázisú, randomizált, kettős vak, placebokontrollos vizsgálat (INPULSIS-1 [1199.32] és INPULSIS-2 [1199.34]) keretében. Azokat a betegeket kizárták a vizsgálatokból, akiknél a forszírozott vitálkapacitás (Forced Vital Capacity, FVC) kiindulási értéke az előre jelzett érték 50%‑a alatt volt, vagy a (hemoglobinszintre korrigált) szén-monoxid diffúziós kapacitás (Diffusing Capacity of the Lungs for Carbon Monoxide, DLCO) kiindulási értéke az előre jelzett érték 30%-a alatt volt. A betegeket 3 : 2 arányban randomizálták a 150 mg nintedanib vagy a placebo napi kétszeri adagolásával 52 héten át végzett kezelésre.

Az elsődleges végpont a forszírozott vitálkapacitás csökkenésének éves mértéke volt. A fő másodlagos végpontok a City St George's, University of London légzőszervi tüneteket felmérő kérdőíve, a Saint George's Respiratory Questionnaire (SGRQ) összpontszámában – a kiindulási értékhez képest az 52. hétre – bekövetkező változás, valamint az első akut IPF exacerbatióig eltelt idő voltak.

Az FVC-csökkenés éves mértéke
Az FVC csökkenésének éves mértéke (ml-ben) szignifikánsan alacsonyabb volt a nintedanib-kezelésben részesülő betegek esetében, mint a placebót kapó betegeknél. A kezelés hatása mindkét vizsgálatban következetesen érvényesült. Az egyes vizsgálatokban kapott és az összesített vizsgálati eredményeket illetően lásd a 4. táblázatot.

4. táblázat:	Az FVC-csökkenés éves mértéke (ml) az INPULSIS-1 és INPULSIS-2 vizsgálatban, valamint a vizsgálatok összesített adatai – kezelt betegek

	
	INPULSIS-1
	INPULSIS-2
	INPULSIS-1 és INPULSIS-2 összesített

	
	Placebo
	Nintedanib napi kétszer 150 mg
	Placebo
	Nintedanib napi kétszer 150 mg
	Placebo
	Nintedanib napi kétszer 150 mg

	Az elemzésbe bevont betegek száma
	204
	309
	219
	329
	423
	638

	Az 52 hét során tapasztalt csökkenés aránya1 (SE)
	-239,9
(18,71)
	-114,7
(15,33)
	-207,3
(19,31)
	-113,6
(15,73)
	-223,5
(13,45)
	-113,6
(10,98)

	Összehasonlítás: a placebóhoz képest

	Különbség1
	
	125,3
	
	93,7
	
	109,9

	95%-os konfidencia-intervallum (CI)
	
	(77,7;
172,8)
	
	(44,8;
142,7)
	
	(75,9;
144,0)

	p-érték
	
	< 0,0001
	
	0,0002
	
	< 0,0001


1 Véletlen együtthatós regressziós modell alapján becsülve.

Egy szenzitivitási elemzésben – melynek során az 52. héten hiányos adatokkal rendelkező betegeknél azt feltételezték, hogy az FVC utolsó mért adat utáni csökkenése azonos mértékű az összes placebóval kezelt betegnél bekövetkező csökkenéssel – a csökkenés éves mértékének nintedanib és placebo közti korrigált különbsége 113,9 ml/év (95%-os CI: 69,2; 158,5) volt az INPULSIS-1 és 83,3 ml/év (95%-os CI: 37,6; 129,0) az INPULSIS-2 vizsgálatban.

Lásd az 1. ábrát a kiindulási állapothoz képest tapasztalt változás alakulását illetően a két kezelési csoportban, az INPULSIS-1 és INPULSIS-2 vizsgálatok összevont elemzése alapján.

1. ábra:	Az FVC-ben a kiindulási értékhez képest megfigyelt átlagos (standard hiba) változás (ml) az idő függvényében az INPULSIS-1 és INPULSIS-2 vizsgálatok összesített adatai alapján



FVC-reszponder-elemzés
Az FVC alapján reszponder betegek – definíció szerint: akiknél az FVC előre jelzett %-os értékében bekövetkező abszolút csökkenés nem nagyobb, mint 5% (IPF-ban a mortalitás kockázatnövekedését jelző küszöbérték) – aránya mindkét INPULSIS vizsgálatban szignifikánsan nagyob volt a nintedanib‑csoportban, mint a placebocsoportban. Hasonló eredményeket figyeltek meg a konzervatív, 10%-os küszöbértéket alkalmazó elemzésekben is. Az egyes vizsgálatokban kapott és az összesített vizsgálati eredményeket illetően lásd az 5. táblázatot.

5. táblázat:	Az FVC-reszponderek aránya az 52. héten az INPULSIS-1 és INPULSIS-2 vizsgálatban, valamint a vizsgálatok összesített adatai – kezelt betegek

	
	INPULSIS-1
	INPULSIS-2
	INPULSIS-1 és INPULSIS-2 összesített

	
	Placebo
	Nintedanib napi kétszer 150 mg
	Placebo
	Nintedanib napi kétszer 150 mg
	Placebo
	Nintedanib napi kétszer 150 mg

	Az elemzésbe bevont betegek száma
	204
	309
	219
	329
	423
	638

	5%-os küszöbérték

	FVC-reszponderek száma (%)1
	78 (38,2)
	163 (52,8)
	86 (39,3)
	175 (53,2)
	164 (38,8)
	338 (53,0)

	Összehasonlítás: a placebóhoz képest

	Esélyhányados
	
	1,85
	
	1,79
	
	1,84

	95%-os CI
	
	(1,28; 2,66)
	
	(1,26; 2,55)
	
	(1,43; 2,36)

	p-érték2
	
	0,0010
	
	0,0011
	
	< 0,0001

	10%-os küszöbérték

	FVC-reszponderek száma (%)1
	116 (56,9)
	218 (70,6)
	140 (63,9)
	229 (69,6)
	256 (60,5)
	447 (70,1)

	Összehasonlítás: a placebóhoz képest

	Esélyhányados
	
	1,91
	
	1,29
	
	1,58

	95%-os CI
	
	(1,32; 2,79)
	
	(0,89; 1,86)
	
	(1,21; 2,05)

	p-érték2
	
	0,0007
	
	0,1833
	
	0,0007


1 	Reszponderek azok a betegek, akiknél az FVC előre jelzett %-os értékében bekövetkező abszolút csökkenés nem nagyobb, mint 5%, vagy nem nagyobb mint 10%, a küszöbértéktől függően – az FVC értékelését az 52. héten elvégezve.
2	Logisztikus regresszió alapján.

A progresszióig eltelt idő (≥10%-os abszolút csökkenés az FVC előre jelzett %-os értékében vagy elhalálozás)
A progresszió kockázata mindkét INPULSIS vizsgálatban statisztikailag szignifikánsan alacsonyabb volt a nintedanibbal kezelt betegeknél, mint a placebóval kezelteknél. Az összevont elemzésben a relatív hazárd (HR) 0,60 volt, ami a progresszió kockázatának 40%-os csökkenését jelzi a nintendanibbal kezelt betegeknél a placebóhoz képest.

6. táblázat:	Az 52 hét során az FVC előre jelzett %-os értékében a legalább 10%-os abszolút csökkenést mutató vagy elhalálozó betegek gyakorisága, valamint a a progresszióig eltelt idő az INPULSIS-1 és INPULSIS‑2 vizsgálatban, illetve ezek összesített adatai alapján– kezelt betegek

	
	INPULSIS-1
	INPULSIS-2
	INPULSIS-1 és INPULSIS-2 összesített

	
	Placebo
	Nintedanib napi kétszer 150 mg
	Placebo
	Nintedanib napi kétszer 150 mg
	Placebo
	Nintedanib napi kétszer 150 mg

	Kockázatnak kitett betegek száma
	204
	309
	219
	329
	423
	638

	Nemkívánatos eseményt tapasztaló betegek, N (%)
	83 (40,7)
	75 (24,3)
	92 (42,0)
	98 (29,8)
	175 (41,4)
	173 (27,1)

	Összehasonlítás: a placebóhoz képest1

	p-érték2
	
	0,0001
	
	0,0054
	
	< 0,0001

	Relatív hazárd3
	
	0,53
	
	0,67
	
	0,60

	95%-os CI
	
	(0,39; 0,72)
	
	(0,51; 0,89)
	
	(0,49; 0,74)


1 	372 napig (52 hét + 7 nap ráhagyás) gyűjtött adatokon alapul.
2 	Log-rank próbán alapul.
3 	Cox-féle regressziós modellen alapul.

Az SGRQ összpontszámban a kiindulási értékhez képest az 52. hétre bekövetkezett változás
Az INPULSIS vizsgálatok összevont elemzésében a kiindulási SGRQ-pontszám 39,51 volt a nintedanib-csoportban, és 39,58 volt a placebocsoportban. Az SGRQ összpontszámában a kiindulási értékhez képest az 52. hétre bekövetkezett becsült átlagos változás kisebb mértékű volt a nintedanib-csoportban (3,53), mint a placebocsoportban (4,96): a két kezelési csoport közötti különbség -1,43 volt (95%-os CI: -3,09; 0,23; p = 0,0923). A nintedanib egészséggel összefüggő életminőségre gyakorolt hatása az SGRQ-összpontszám alapján mérve összességében közepes: a placebóhoz képest kisebb mértékű rosszabbodást jelez.

Az első akut IPF exacerbatióig eltelt idő
Az INPULSIS vizsgálatok összevont elemzésében az első akut exacerbatio numerikusan kisebb kockázatát figyelték meg a nintedanibbal kezelt betegeknél, mint a placebót kapó betegeknél. Az egyes vizsgálatok eredményeit és az összesített vizsgálati eredményeket illetően lásd a 7. táblázatot.

7. táblázat:	Az 52 hét során akut IPF-exacerbatiót mutató betegek gyakorisága és az első exacerbatióig eltelt idő elemzése a vizsgáló által az INPULSIS-1 és INPULSIS-2 vizsgálatban jelentett események, illetve a vizsgálatok összesített adatai alapján – kezelt betegek

	
	INPULSIS-1
	INPULSIS-2
	INPULSIS-1 és INPULSIS-2 összesített

	
	Placebo
	Nintedanib napi kétszer 150 mg
	Placebo
	Nintedanib napi kétszer 150 mg
	Placebo
	Nintedanib napi kétszer 150 mg

	Kockázatnak kitett betegek száma
	204
	309
	219
	329
	423
	638

	Nemkívánatos eseményt tapasztaló betegek, N (%)
	11 (5,4)
	19 (6,1)
	21 (9,6)
	12 (3,6)
	32 (7,6)
	31 (4,9)

	Összehasonlítás: a placebóhoz képest1

	p-érték2
	
	0,6728
	
	0,0050
	
	0,0823

	Relatív hazárd3
	
	1,15
	
	0,38
	
	0,64

	95%-os CI
	
	(0,54; 2,42)
	
	(0,19; 0,77)
	
	(0,39; 1,05)


1 	372 napig (52 hét + 7 nap ráhagyás) gyűjtött adatokon alapul.
2 	Log-rank próbán alapul.
3 	Cox-féle regressziós modellen alapul.

Egy előre meghatározott szenzitivitási elemzésben az 52 héten belül legalább 1 bizonyított exacerbatióval rendelkező betegek gyakorisága kisebb volt a nintedanib-csoportban (a betegek 1,9%‑a), mint a placebocsoportban (a betegek 5,7%-a). A bizonyított, exacerbatió típusú eseményig eltelt idő elemzése az összesített adatok alapján 0,32-os relatív hazárdot (hazard ratio, HR) eredményezett (95%-os CI: 0,16; 0,65; p = 0,0010).

Túlélési elemzés
Az INPULSIS vizsgálatok túlélési adatainak előre meghatározott összevont elemzésében az 52 hét alatti összmortalitás alacsonyabb volt a nintedanib-csoportban (5,5%), mint a placebocsoportban (7,8%). A halálozásig eltelt idő elemzése 0,70-os HR-t eredményezett (95%-os CI: 0,43; 1,12; p = 0,1399). Az összes túlélési végpont (például a kezelés alatti mortalitás és a légzőszervi okból bekövetkező mortalitás) eredménye következetesen numerikus különbséget mutatott a nintedanib javára.

8. táblázat:	Az 52 hét alatti, bármely okból bekövetkezett halálozás az INPULSIS-1 és INPULSIS-2 vizsgálatban, valamint a vizsgálatok összesített adatai alapján – kezelt betegek

	
	INPULSIS-1
	INPULSIS-2
	INPULSIS-1 és INPULSIS-2 összesített

	
	Placebo
	Nintedanib napi kétszer 150 mg
	Placebo
	Nintedanib napi kétszer 150 mg
	Placebo
	Nintedanib napi kétszer 150 mg

	Kockázatnak kitett betegek száma
	204
	309
	219
	329
	423
	638

	Nemkívánatos eseményt tapasztaló betegek, N (%)
	13 (6,4)
	13 (4,2)
	20 (9,1)
	22 (6,7)
	33 (7,8)
	35 (5,5)

	Összehasonlítás: a placebóhoz képest1

	p-érték2
	
	0,2880
	
	0,2995
	
	0,1399

	Relatív hazárd3
	
	0,63
	
	0,74
	
	0,70

	95%-os CI
	
	(0,29; 1,36)
	
	(0,40; 1,35)
	
	(0,43; 1,12)


1 	372 napig (52 hét + 7 nap ráhagyás) gyűjtött adatokon alapul.
2 	Log-rank próbán alapul.
3 	Cox-féle regressziós modellen alapul.

A nintedanib hosszú távú alkalmazása IPF-ben szenvedő betegeknél (INPULSIS-ON)
A nintedanib nyílt elrendezésű, kiterjesztett vizsgálatában 734, IPF-ben szenvedő beteg vett részt. Azon betegek, akik befejezték valamely INPULSIS vizsgálat 52 hetes kezelési időszakát, nyílt elrendezésben nintedanib-kezelésben részesültek az INPULSIS-ON kiterjesztett vizsgálat során. A nintedanibbal kezelt betegek medián expozíciós ideje mind az INPULSIS, mind az INPULSIS-ON vizsgálatban 44,7 hónap volt (tartomány: 11,9–68,3). A feltáró hatásossági végpontok magukban foglalták az FVC 192 hét alatt végbement csökkenésének éves mértékét, amely -135,1 (5,8) ml/év volt minden kezelt beteg esetén, és amely összhangban állt a III. fázisú INPULSIS vizsgálatokban nintedanibbal kezelt betegek FVC-csökkenésének éves mértékével (-113,6 ml/év). Az INPULSIS-ON vizsgálat során a nintedanibhoz köthető nemkívánatos események profilja konzisztens volt a III. fázisú INPULSIS vizsgálatokban tapasztaltakkal.

Előrehaladott tüdőfunkció-károsodást mutató IPF-es betegek (INSTAGE)
Az INSTAGE egy előrehaladott tüdőfunkció-károsodású (a DLCO legfeljebb az előre jelzett érték ≤ 35%-a) IPF-es betegekkel végzett, 24 héten át tartó, multicentrikus, multinacionális, prospektív, randomizált, kettős vak, párhuzamos csoportos klinikai vizsgálat volt. 136 beteget kezeltek nintedanib-monoterápiával. Az elsődleges végpont eredménye a Saint George’s Respiratory Questionnaire (SGRQ) összpontszámának -0,77 egységgel történő csökkenését jelezte a 12. héten, a kiinduláshoz képest a korrigált átlagos változás alapján. Egy post hoc összehasonlítás kimutatta, hogy e betegeknél az FVC csökkenése megfelelt azon betegek FVC-csökkenésének, akik a III. fázisú INPULSIS vizsgálatokban kevésbé előrehaladott betegségben szenvedtek és nintedanibot kaptak.
A nintedanib biztonságossági és tolerálhatósági profilja előrehaladott tüdőfunkció-károsodásban szenvedő IPF-es betegeknél megfelelt a III. fázisú INPULSIS vizsgálatokban megfigyeltekkel.

A napi kétszer 150 mg nintedanib és hozzáadott pirfenidon alkalmazásával végzett, IV. fázisú INJOURNEY vizsgálatból származó további adatok
A nintedanib és pirfenidon egyidejű alkalmazását egy feltáró, nyílt elrendezésű, randomizált vizsgálatban értékelték, amelyben 105 beteg részvételével 12 héten át napi kétszer 150 mg nintedanib és (napi háromszor 801 mg-ig emelt) pirfenidon kombinációját hasonlították össze az önmagában adott napi kétszer 150 mg nintedanibbal. Az elsődleges végpont a gastrointestinalis nemkívánatos eseményeket tapasztaló betegek százalékos aránya volt a kiindulástól számított 12. héten. A gastrointestinalis nemkívánatos események gyakoriak voltak, és az egyes hatóanyagok korábban leírt biztonságossági profiljával egyezést mutattak. A hasmenés, hányinger és hányás voltak a leggyakoribb nemkívánatos események a nintedanib és pirfenidon kombináció esetén az önmagában adott nintedanibhoz képest.

Az FVC kiindulási állapottól a 12. hétig tapasztalt átlagos abszolút változása (standard hiba) ‑13,3 (17,4) ml volt a nintedanib és pirfenidon együttes adásakor (n = 48), míg ‑40,9 (31,4) ml volt a csak nintedanibbal kezelteknél (n = 44).

Egyéb, progresszív fenotípusú, krónikus, fibrotizáló interstitialis tüdőbetegségek (ILD-k)

A nintedanib klinikai hatásosságát egyéb, progresszív fenotípusú, krónikus, fibrotizáló ILD-k esetében egy kettős vak, randomizált, placebokontrollos, III. fázisú klinikai vizsgálatban (INBUILD) vizsgálták. Az IPF-ben szenvedő betegeket kizárták a vizsgálatból. Azokat a krónikus fibrotizáló ILD‑vel diagnosztizált betegeket választották be, akiknél a nagy felbontású mellkasi komputertomográfiás (HRCT-) vizsgálat segítségével észlelt fibrózis jelentős mértékű volt (a fibroticus képletek meghaladták a 10%-ot), és akiknél a progresszió klinikai jelei mutatkoztak (definíció szerint: ≥ 10% FVC-csökkenés, ≥ 5% – < 10% FVC‑csökkenés romló tünetekkel vagy romló képalkotó vizsgálati eredményekkel, vagy romló tünetek és romló képalkotó vizsgálati eredmények a szűrést megelőző 24 hónapban). Feltétel volt még, hogy a betegek FVC-értéke az előre jelzett érték legalább 45%-a legyen, illetve a DLCO értéke az előre jelzett érték ≥ 30%-a és < 80%-a közé essen. Szintén feltétel volt a betegség progressziója a beteg releváns ILD-jének – a klinikai gyakorlat alapján megfelelőnek ítélt – kezelése ellenére.

Összesen 663 beteget randomizáltak 1 : 1 arányban a legalább 52 hétig naponta kétszer 150 mg nintedanibot vagy placebót kapó csoportba. A medián nintedanib-expozíció a teljes vizsgálat során 17,4 hónap, az átlagos nintedanib-expozíció a teljes vizsgálat során 15,6 hónap volt. A randomizáció rétegzése a HRCT-vizsgálaton megfigyelt fibroticus mintázat alapján történt, központi értékelés szerint. A HRCT alapján szokványos interstitialis pneumoniára (usual interstitial pneumonia, UIP) jellemző fibroticus mintázattal rendelkező 412 beteget, illetve a HRCT alapján egyéb fibroticus mintázattal rendelkező 251 beteget randomizálták. Ebben a vizsgálatban 2 primer populációpárt határoztak meg: valamennyi beteg (a teljes populáció), valamint a HRCT alapján UIP-re jellemző fibroticus mintázatot mutató betegek. A HRCT alapján egyéb fibroticus mintázatot mutató betegek képezték a „komplementer” populációt.

Az elsődleges végpont a forszírozott vitálkapacitás (FVC) csökkenésének éves mértéke (ml) volt 52 hét alatt. A fő másodlagos végpontok a King’s College Hospital rövid, interstitialis tüdőbetegség kérdőívének (King's Brief Interstitial Lung Disease Questionnaire, K-BILD) összpontszámában a kiindulási értékhez képest az 52. hétre bekövetkező abszolút változás, az ILD első akut exacerbatiójáig vagy a halálozásig eltelt idő az 52 hét alatt, valamint a halálozásig eltelt idő az 52 hét alatt.

A betegek átlagos (szórás [SD, min–max]) életkora 65,8 év (9,8; 27‑87) volt, az FVC előre jelzett százalékos átlaga pedig 69,0% (15,6, 42‑137) volt. A klinikai ILD hátterében álló betegség diagnózisa a vizsgálatban részt vevő csoportokban a hiperszenzitív pneumonitis (26,1%), az autoimmun ILD (25,6%), az idiopathiás nemspecifikus interstitialis pneumonia (18,9%), nem besorolható idiopathiás interstitialis pneumonia (17,2%), valamint egyéb ILD (12,2%).

Az INBUILD vizsgálati elrendezési és statisztikai tervezésekor és végrehajtásakor nem volt cél, hogy bizonyítsák a nintedanib előnyét az egyes diagnosztikai alcsoportokban. Az ILD-diagnózisok alapján felállított alcsoportokban következetesen hatásosnak mutatkozott a kezelés. A nintedanib tekintetében nagyon korlátozott tapasztalatok állnak rendelkezésre a nagyon ritka progresszív, fibrotizáló ILD-k esetében.

Az FVC-csökkenés éves mértéke
Az FVC csökkenésének éves mértéke (ml-ben) 52 héten át vizsgálva szignifikánsan, 107,0 ml-rel alacsonyabb volt a nintedanib-kezelésben részesülő betegek esetében, mint a placebót kapó betegeknél (9. táblázat), ami 57,0%-os relatív terápiás hatásnak felel meg.

9. táblázat:	Az FVC-csökkenés éves mértéke (ml) 52 héten át vizsgálva

	
	Placebo
	Nintedanib
Napi kétszer 150 mg

	Az elemzésbe bevont betegek száma
	331
	332

	Az 52 hét során tapasztalt csökkenés aránya1 (SE)
	-187,8 (14,8)
	-80,8 (15,1)

	Összehasonlítás: a placebóhoz képest

	Különbség1
	
	107,0

	95%-os CI
	
	(65,4; 148,5)

	p-érték
	
	< 0,0001


1	Véletlen együtthatós regresszión alapul, az alábbi rögzített kategorikus hatásokkal: kezelés, HRCT-mintázat; az alábbi rögzített folyamatos hatásokkal: idő, kiindulási FVC (ml); valamint magában foglalja a kezelés–idő és kiindulás–idő interakciókat.

Hasonló értékeket figyeltek meg a HRCT alapján UIP-szerű fibroticus mintázatot mutató primer populációpárban. A kezelés hatása megegyezett a HRCT alapján egyéb fibroticus mintázatot mutató „komplementer” populációban is (interakciós p-érték: 0,2268) (2. ábra).

2. ábra:	Az FVC-csökkenés éves mértéke (ml) 52 héten át vizsgálva – fasor ábra (forest plot)


bid = naponta kétszer

A nintedanib éves FVC-csökkenését mérséklő hatásának eredményét valamennyi előre meghatározott szenzitivitási elemzés megerősítette, és hasonló eredmények voltak megfigyelhetők az előre meghatározott hatásossági alcsoportokban nem, életkori csoport, rassz, a kiindulási FVC előre jelzett %-os értéke és a klinikai ILD hátterében álló betegség diagnózisa szerint.

A 3. ábra az FVC változásának alakulását mutatja be a kiinduláshoz képest az idő függvényében a kezelési csoportokban.

3. ábra	Az FVC kiindulástól az 52. hétig megfigyelt változásának (ml) átlaga (SEM)

bid = naponta kétszer

Emellett az 52. héten a nintedanib kedvező hatását figyelték meg a kiinduláshoz viszonyított, korrigált átlagos abszolút változásra az FVC előre jelzett %-os értékében. A kiindulástól az 52. hétig történt, korrigált átlagos abszolút változás az FVC előre jelzett %-os értékében alacsonyabb volt a nintedanib-csoportban (‑2,62%), mint a placebocsoportban (‑5,86%). A korrigált átlagos különbség a kezelési csoportok között 3,24 (95%-os CI: 2,09; 4,40, nominális p < 0,0001) volt.

FVC-reszponder-elemzés
Az FVC alapján reszponder betegek – definíció szerint, akiknél az FVC előre jelzett %-os értékében bekövetkező relatív csökkenés nem nagyobb mint 5% – aránya nagyobb volt a nintedanib-csoportban, mint a placebocsoportban. Hasonló eredményeket figyeltek meg a 10%-os küszöbértéket alkalmazó elemzésekben is (10. táblázat).

10. táblázat:	Az FVC-reszponderek aránya az 52. héten az INBUILD vizsgálatban

	
	Placebo
	Nintedanib
Napi kétszer 150 mg

	Az elemzésbe bevont betegek száma
	331
	332

	5%-os küszöbérték

	FVC-reszponderek száma (%)1
	104 (31,4)
	158 (47,6)

	Összehasonlítás: a placebóhoz képest
	
	

	Esélyhányados²
	
	2,01

	95%-os CI
	
	(1,46; 2,76)

	Nominális p-érték
	
	< 0,0001

	10%-os küszöbérték

	FVC reszponderek száma (%)1
	169 (51,1)
	197 (59,3)

	Összehasonlítás: a placebóhoz képest
	
	

	Esélyhányados²
	
	1,42

	95%-os CI
	
	(1,04; 1,94)

	Nominális p-érték
	
	0,0268


1 	Reszponderek azok a betegek, akiknél az FVC előre jelzett %-os értékében bekövetkező relatív csökkenés nem nagyobb mint 5% vagy nem nagyobb mint 10%, a küszöbértéktől függően – az FVC értékelését az 52. héten elvégezve (azok a betegek, akiknek nincsenek 52. heti adataik, „nem reszponder”-eknek tekintendők).
2 	Logisztikus regressziós modell alapján, a kiindulási FVC előre jelzett %-os értéke folytonos kovariáns, a HRCT-mintázat pedig bináris kovariáns.

Az ILD első akut exacerbatiójáig vagy a halálozásig eltelt idő
A teljes vizsgálat során azoknak a betegeknek az aránya, akiknél legalább egy eseményt – első akut ILD-exacerbatiót vagy halálozást – regisztráltak, 13,9% volt a nintedanib-csoportban és 19,6% a placebocsoportban. A HR értéke 0,67 (95%-os CI: 0,46; 0,98; nominális p = 0,0387), ami az ILD első akut exacerbációja vagy a halálozás kockázatának 33%-os csökkenését jelzi a nintedanibot kapó betegeknél a placebót kapó betegekhez képest (4. ábra).

4. ábra	Az ILD első akut exacerbációjáig vagy a halálozásig eltelt idő Kaplan–Meier-görbéje a teljes vizsgálat során


bid = naponta kétszer

Túlélési elemzés
A halálozás kockázata alacsonyabb volt a nintedanib-csoportban, mint a placebocsoportban. A HR értéke 0,78 volt (95%-os CI: 0,50; 1,21; nominális p = 0,2594), ami a halálozás kockázatának 22%-os csökkenését jelzi a nintedanibot kapó betegeknél a placebót kapó betegekhez képest.

A progresszióig eltelt idő (az FVC előre jelzett %-os értékében bekövetkező ≥ 10%-os abszolút csökkenés) vagy halálozás
Az INBUILD vizsgálatban a progresszió (az FCV előre jelzett %-os értékében bekövetkező ≥ 10%-os abszolút csökkenés) vagy a halálozás kockázata csökkent a nintedanibbal kezelt betegeknél. Az eseményt tapasztaló betegek aránya 40,4% volt a nintedanib-csoportban és 54,7% a placebocsoportban. A HR értéke 0,66 volt (95%-os CI: 0,53; 0,83; p = 0,0003), ami a progresszió (az FCV előre jelzett %-os értékében bekövetkező ≥ 10%-os abszolút csökkenés) vagy a halálozás kockázatának 34%-os csökkenését jelzi a nintedanibot kapó betegeknél a placebót kapó betegekhez képest.

Életminőség
A K-BILD-összpontszám korrigált átlagos abszolút változása a kiindulástól az 52. hétig ‑0,79 egység volt a placebocsoportban és 0,55 a nintedanib-csoportban. A kezelési csoportok közötti különbség 1,34 volt (95%-os CI: ‑0,31; 2,98; nominális p = 0,1115).

A Living with pulmonary fibrosis (L-PF) kérdőív dyspnoéra vonatkozó tünetek részterület-pontszámának korrigált átlagos abszolút változása a kiindulástól az 52. hétig 4,28 volt a nintedanib-csoportban, a placebocsoport 7,81 értékéhez képest. A csoportok közötti korrigált átlagos különbség a nintedanib javára -3,53 volt (95%-os CI: ‑6,14; -0,92; nominális p = 0,0081). Az L‑PF tünetek köhögésre vonatkozó részterület-pontszámának korrigált átlagos abszolút változása a kiindulástól az 52. hétig ‑1,84 volt a nintedanib-csoportban a placebocsoport 4,25 értékéhez képest. A csoportok közötti korrigált átlagos különbség a nintedanib javára ‑6,09 volt (95%-os CI: ‑9,65; ‑2,53; nominális p = 0,0008).

Szisztémás sclerosissal társuló interstitialis tüdőbetegség (SSc-ILD)

A nintedanib klinikai hatásosságát SSc-ILD-ben szenvedő betegek körében vizsgálták egy kettős vak, randomizált, placebokontrollos, III. fázisú vizsgálatban (SENSCIS). A betegeket az American College of Rheumatology / European League Against Rheumatism (Amerikai Reumatológiai Kollégium / Európai Reumaellenes Liga) 2013. évi SSc klasszifikációs kritériumai és az elmúlt 12 hónapon belül elvégzett nagy felbontású mellkas-komputertomográfiás (HRCT-) vizsgálat alapján diagnosztizálták SSc-ILD-vel. Összesen 580 beteget randomizáltak 1 : 1 arányban a legalább 52 hétig naponta kétszer 150 mg nintedanibot vagy placebót kapó csoportba – közülük 576 beteg kapott kezelést. A randomizáció rétegzése az antitopoizomeráz-antitest státusz (ATA) alapján történt. Az egyes betegek legfeljebb 100 hétig maradtak a kettős vak vizsgálati kezelésen (medián nintedanib-expozíció: 15,4 hónap; átlagos nintedanib‑expozíció: 14,5 hónap).

Az elsődleges végpont a forszírozott vitálkapacitás (FVC) csökkenésének éves mértéke volt 52 hét alatt. A fő másodlagos végpontok a módosított Rodnan-féle bőrpontszám (modified Rodnan Skin Score, mRSS) értékében – a kiindulási értékhez képest az 52. hétre – bekövetkező abszolút változás és a Saint George’s Respiratory Questionnaire (SGRQ) összpontszámában – a kiindulási értékhez képest az 52. hétre – bekövetkező abszolút változás volt.

A teljes betegpopuláció 75,2%-a volt nő. Az átlagéletkor (szórás [SD, min‑max]) 54,0 év (12,2; 20‑79) volt. Összességében a betegek 51,9%-ának volt diffúz cutan szisztémás sclerosisa (SSc) és 48,1%‑ának volt limitált cutan SSc-je. Egy nem Raynaud-tünet első megjelenésétől eltelt átlagos idő (SD) 3,49 (1,7) év volt. A betegek 49,0%-a a kiinduláskor stabil mikofenolát‑kezelésben (46,5% mikofenolát-mofetil, 1,9% nátrium-mikofenolát, 0,5% mikofenolsav) részesült. A kiinduláskor mikofenolát-kezelést kapó és nem kapó betegek biztonságossági profilja hasonló volt.

Az FVC-csökkenés éves mértéke
Az FVC csökkenésének éves mértéke (ml-ben) 52 héten át vizsgálva szignifikánsan, 41,0 ml-rel kisebb volt a nintedanib-kezelésben részesülő betegek esetében, mint a placebót kapó betegeknél (11. táblázat), ami 43,8%-os relatív terápiás hatásnak felel meg.

11. táblázat: Az FVC-csökkenés éves mértéke (ml) 52 héten át vizsgálva

	
	Placebo
	Nintedanib
Napi kétszer 150 mg

	Az elemzésbe bevont betegek száma
	288
	287

	Az 52 hét során tapasztalt csökkenés aránya1 (SE)
	-93,3 (13,5)
	-52,4 (13,8)

	Összehasonlítás: a placebóhoz képest

	Különbség1
	
	41,0

	95%-os CI
	
	(2,9; 79,0)

	p-érték
	
	< 0,05


1 	Véletlen együtthatós regresszión alapul, az alábbi rögzített kategorikus hatásokkal: kezelés, ATA-státusz, nem; az alábbi rögzített folyamatos hatásokkal: idő, kiindulási FVC (ml), életkor, testmagasság; valamint magában foglalja a kezelés–idő és kiindulás–idő interakciókat. A betegspecifikus kiindulási értéket és az időt (mint változókat) véletlen hatásnak tekintették. Az egy-egy betegen belüli hibák modellezése egy nem strukturált variancia–kovariancia mátrixszal történt. Az egyének közötti variabilitás modellezése egy variancia–komponensek variancia–kovariancia mátrixszal történt.

A nintedanib hatása az FVC-csökkenés éves mértékének enyhítésére hasonló volt az egyes előre meghatározott szenzitivitási elemzésekben, és nem figyeltek meg heterogenitást az előre meghatározott alcsoportokban (pl. életkor, nem vagy mikofenolát-alkalmazás).

Hasonló hatásokat figyeltek meg továbbá más tüdőfunkciós végpontokra (pl. az FVC ml-ben kifejezett abszolút változása a kiindulástól az 52. hétig [12. táblázat, 5. ábra]) és az 52 hetes időtartam alatt az FVC-csökkenés előre jelzett %-os értékére (13. táblázat), ami további bizonyítékul szolgál a nintedanib SSc-ILD-progressziót lassító hatásaira. A nintedanib-csoportban kevesebb beteget érintett az FVC-nek az előre jelzett érték 5%-ánál nagyobb abszolút csökkenése (20,6% a nintedanib-csoportban versus 28,5% a placebocsoportban; OR = 0,65, p = 0,0287). Az FVC ml-ben kifejezett, 10%-nál nagyobb relatív csökkenése hasonló volt a csoportok között (16,7% a nintedanib-csoportban versus 18,1% a placebocsoportban; OR = 0,91, p-érték = 0,6842). Ezen analízisek során az 52. héten hiányzó FVC-értékeket a betegnek a kezelés alatt mért legrosszabb értékével pótolták (imputáció).

A legfeljebb 100 hétig (a SENSCIS vizsgálat maximális kezelési időtartama) gyűjtött adatok feltáró elemzése arra utal, hogy a nintedanibnak a kezelés alatt kifejtett, az SSc-ILD progresszióját csökkentő hatása az 52. hét után is fennállt.

5. ábra: Az FVC változásának (ml) átlaga (SEM) a kiindulástól az 52. hétig
bid = naponta kétszer

12. táblázat: Az FVC abszolút változása (ml) a kiindulástól az 52. hétig

	
	Placebo
	Nintedanib
Napi kétszer 150 mg

	Az elemzésbe bevont betegek száma
	288
	288

	Kiindulási átlag (SD)
	2541,0 (815,5)
	2458,5 (735,9)

	Az 52 hét során tapasztalt csökkenés átlaga1 (SE)
	-101,0 (13,6)
	-54,6 (13,9)

	Összehasonlítás: a placebóhoz képest

	Átlag1
	
	46,4

	95%-os CI
	
	(8,1; 84,7)

	p-érték
	
	< 0,05


1	Ismételt méréses kevert modellen (Mixed Model for Repeated Measures, MMRM) alapul, az alábbi rögzített kategorikus hatásokkal: ATA-státusz, vizsgálat, kezelés–vizit interakció, kiindulás– vizit interakció, életkor, nem és testmagasság. Az ismételt mérés a vizit során történt. Az egyénen belüli hibák modellezése egy nem strukturált variancia–kovariancia mátrixszal történt. A korrigált átlag meghatározása az összes, a modellben elemzett beteg alapján történt (nemcsak a kiindulási értékkel és az 52. heti méréssel rendelkező betegek alapján).

13. táblázat: Az FVC éves csökkenési üteme (előre jelzett %-os érték) 52 héten keresztül vizsgálva

	
	Placebo
	Nintedanib
Napi kétszer 150 mg

	Az elemzésbe bevont betegek száma
	288
	287

	Az 52 hét során tapasztalt csökkenés aránya1 (SE)
	-2,6 (0,4)
	-1,4 (0,4)

	Összehasonlítás: a placebóhoz képest

	Különbség1
	
	1,15

	95%-os CI
	
	(0,09; 2,21)

	p-érték
	
	< 0,05


1 	Véletlen együtthatós regresszión alapul, az alábbi rögzített kategorikus hatásokkal: kezelés, ATA-státusz; az alábbi rögzített folyamatos hatásokkal: idő, kiindulási FVC (előre jelzett %); magában foglalja a kezelés–idő és kiindulás– idő interakciókat. A betegspecifikus kiindulási értéket és az időt (mint változókat) véletlen hatásnak tekintették. A betegen belüli hibák modellezése egy nem strukturált variancia–kovariancia mátrixszal történt. Az egyének közötti variabilitás modellezése egy variancia–komponensek variancia–kovariancia mátrixszal történt.

A módosított Rodnan-féle bőrpontszám (modified Rodnan Skin Score, mRSS) változása a kiindulástól az 52. hétig
Az mRSS korrigált átlagos abszolút változása a kiindulástól az 52. hétig hasonló volt a nintedanib-csoport (-2,17 [95%-os CI -2,69; -1,65]) és a placebocsoport (-1,96 [95%-os CI -2,48; - 1,45]) között. A korrigált átlagos különbség a kezelési csoportok között -0,21 (95%-os CI -0,94; 0,53; p = 0,5785) volt.

A St. George’s Respiratory Questionnaire (SGRQ-) összpontszám változása a kiindulástól az 52. hétig
Az SGRQ-összpontszám korrigált átlagos abszolút változása a kiindulástól az 52. hétig hasonló volt a nintedanib-csoport (0,81 [95%-os CI -0,92; 2,55]) és a placebocsoport (-0,88 [95%-os CI -2,58; 0,82]) között. A korrigált átlagos különbség a kezelési csoportok között 1,69 (95%-os CI -0,73; 4,12; p = 0,1711) volt.

Túlélési elemzés
A mortalitás a teljes vizsgálat során hasonló volt a nintedanib- (N = 10; 3,5%) és a placebocsoportban (N = 9; 3,1%). A halálozásig eltelt idő elemzése a teljes vizsgálatra nézve 1,16-os HR-t eredményezett (95%-os CI 0,47; 2,84; p = 0,7535).

QT-intervallum
Egy vesesejtes carcinomában szenvedő betegek bevonásával végzett célzott vizsgálatban a QT-/QTc-méréseket rögzítették, és kimutatták, hogy a nintedanib egyszeri 200 mg-os oralis dózisa, valamint a 15 napon át, naponta kétszer alkalmazott 200 mg-os ismételt orális dózisai nem nyújtják meg a QTcF‑intervalllumot.

Gyermekek és serdülők
Klinikailag jelentős, progresszív, fibrotizáló interstitialis tüdőbetegségek (ILD-k), valamint szisztémás sclerosissal társuló interstitialis tüdőbetegség (SSc-ILD) 6 éves és idősebb gyermekeknél és serdülőknél (a 18. életév betöltéséig)

Klinikailag jelentős fibrotizáló interstitialis tüdőbetegségben (ILD) szenvedő 6 éves és idősebb gyermekek és serdülők esetében (a 18. életév betöltéséig) a nintedanib klinikai biztonságosságát és hatásosságát egy feltáró, randomizált, kettős vak, placebokontrollos III. fázisú vizsgálatban (InPedILD 1199.337) értékelték.

A betegeket 2 : 1 arányban randomizálták, melynek során a betegek vagy nintedanibot kaptak naponta kétszer (a dózist a testtömeg alapján állították be, 25 mg-os kapszulát is alkalmazva), vagy ennek megfelelően adagolt placebót 24 héten át – ezt nintedanibbal végzett változó időtartamú, nyílt elrendezésű kezelés követte. A  standard ellátás alkalmazása megengedett volt a kezelőorvos szerint klinikailag indokolt esetben.

Az InPedILD vizsgálat elsődleges célja a nintedanib dózisexpozíciójának és biztonságosságának értékelése volt klinikailag jelentős fibrotizáló ILD-ben szenvedő gyermekek és serdülők esetén. A hatásosság értékelése csak másodlagos cél volt.

Az InPedILD vizsgálatba olyan klinikailag jelentős fibrotizáló ILD-ben szenvedő 6 éves és idősebb gyermekek és serdülők (a 18. életév betöltéséig) kerültek bevonásra, akiknél az előre jelzett FVC legalább 25% volt. Fibrotizáló ILD-ben szenvedő betegnek azokat minősítették, akiknél a fibrózist két HRCT‑vizsgálattal (melyek közül az egyik HRCT-vizsgálatot a beválasztást megelőző 12 hónapon belül végezték el), vagy tüdőbiopsziával és egy, a beválasztást megelőző 12 hónapon belül elvégzett HRCT vizsgálattal igazolták.

Klinikailag jelentős volt a betegség, ha a Fan-pontszám legalább 3 volt, illetve, ha a – bármilyen időkeret alatt bekövetkező – klinikai progresszió dokumentáltan bizonyított volt. A klinikai progresszió igazolható volt: az FVC előre jelzett értékének ≥ 10%-os relatív csökkenése esetén; az FVC előre jelzett értékének 5-10%-os relatív csökkenése és a tünetek súlyosbodása esetén; a fibrózis mértékének a HRCT-felvételen kimutatható fokozódásával; vagy a progresszív tüdőfibrózisnak tulajdonítható klinikai állapotromlás egyéb mutatói (pl. fokozott oxigénigény, csökkent diffúziós kapacitás) alapján, ugyanakkor ez nem volt bevonási kritérium a ≥ 3 Fan-pontszámú betegek esetében.

Összesen 39 beteget randomizáltak (61,5% volt nő). Kiindulási jellemzők:
· 6 év és betöltött 12. életév között: 12 beteg, 12 év és betöltött 18. életév között: 27 beteg. Az átlagéletkor (szórás [SD]) 12,6 (3,3) év volt.
· Az átlagos testtömeg (SD) 42,2 kg (17,8 kg) volt: 6 év és betöltött 12. életév között: 26,6 kg (10,4 kg), 12 év és betöltött 18. életév között: 49,1 kg (16,0 kg).
· A BMI életkorra vonatkozó Z-pontszámának összesített kiindulási átlaga (SD) –0,6 (1,8) volt.
· Az FVC Z-pontszámának összesített átlaga (SD) a kiinduláskor -3,5 (1,9) volt.

Az ILD hátterében álló leggyakoribb önálló alapdiagnózisok a következők voltak:
· „surfactant protein hiány” (nintedanib: 26,9%, placebo: 38,5%);
· „szisztémás szklerózis” (nintedanib: 15,4%, placebo: 23,1%);
· „toxikus/irradiációs/gyógyszer indukálta pneumonitis” (nintedanib: 11,5%, placebo 7,7%);
· krónikus hiperszenzitív pneumonitist 2 betegnél jelentettek (nintedanib: 7,7%);
· az ILD hátterében 1-1 esetben jelentett betegségek:
· haemopoeticus-őssejt-transzplantáció utáni (post HSCT) fibrózis,
· juvenilis rheumatoid arthritis (RA),
· juvenilis idiopathiás arthritis,
· dermatomyositis (DM),
· desquamativ interstitialis pneumonitis,
· H1N1-influenza,
· tisztázatlan betegség (krónikus diffúz tüdőbetegség),
· Copa-szindróma,
· Copa-génmutáció,
· nem differenciált kötőszöveti betegség,
· posztinfekciós bronchiolitis obliterans,
· nem meghatározott ILD,
· idiopathiás ILD,
· Sting-asszociált vasculopathia.

Az elsődleges végpont eredményei a következők voltak:
· Nintedanib-expozíció:
· A nintedanibnak – a dinamikus egyensúlyi állapotban végzett mintavétel alapján – az AUCτ,ss-értékkel jellemzett expozíciója nagymértékben megegyezett gyermekeknél és serdülőknél, és az értékek hasonlóak voltak a felnőtteknél megfigyelt AUCτ,ss-értékekhez (lásd 5.2 pont).
· A kezeléssel összefüggő nemkívánatos események (24. hét):
· A nintedanib-csoportban: 84,6% (6 év és betöltött 12. életév között: 75,0%, 12 év és betöltött 18. életév között: 88,9%).
· Placebocsoport: a betegek 84,6% a (6 év és betöltött 12. életév között: 100%, 12 év és betöltött 18. életév között: 77,8%).

A forszírozott vitálkapacitás (FVC) előre jelzett %-os értékének a kiindulási értékhez viszonyított változását vizsgálták másodlagos hatásossági végpontként: Eredmények (6. ábra): 
· A 24. héten:
· Nintedanib-csoport: korrigált átlagos változás = 0,31 (95%-os CI: -2,36; 2,98).
· Placebocsoport: korrigált átlagos változás = -0,89 (95%-os CI: -4,61; 2,82).
· Különbség az FVC előre jelzett %-os értékében = 1,21 (95%-os CI: -3,40; 5,81) a nintedanib javára.
· Az 52. héten:
· Randomizált nintedanib-csoport: korrigált átlagos változás = 0,79 (95%-os CI: -2,95; 4,53) 
· Randomizált placebocsoport: korrigált átlagos változás = -0,98 (95%-os CI: -6,26; 4,30) 

Az FVC előre jelzett %-os értéke mint végpont és számos más feltáró hatásossági végpont esetében a nintedanib-kezelésre adott válasz nagyfokú változatosságát figyelték meg a gyermek és serdülő betegek körében.

6. ábra	Az FVC előre jelzett %-os értékének korrigált átlagos (SE) abszolút változása a kiindulási értékhez viszonyítva, 52 hét alatt – kezelt beteghalmaz

[image: ]
* A kezelés 24 hete után minden beteg nintedanib-kezelést kapott a klinikai vizsgálat nyílt elrendezésű szakaszában.

Az Európai Gyógyszerügynökség a gyermekek és serdülők esetén minden korosztálynál eltekint a nintedanibot tartalmazó referenciakészítmény vizsgálati eredményeinek benyújtási kötelezettségétől IPF-ben.
Az Európai Gyógyszerügynökség a fibrotizáló ILD-ben szenvedő gyermekek esetén a 6 éves kor alatti korosztálynál eltekint a nintedanibot tartalmazó referenciakészítmény vizsgálati eredményeinek benyújtási kötelezettségétől (lásd 4.2 pont, gyermekgyógyászati alkalmazásra vonatkozó információk).

5.2	Farmakokinetikai tulajdonságok

Felszívódás
A nintedanib lágy zselatin kapszula formájában, étkezés után, szájon át bevéve körülbelül 2‑4 óra elteltével érte el maximális plazmakoncentrációját (tartomány: 0,5–8 óra). Egészséges önkénteseknél a 100 mg-os adag abszolút biohasznosulása 4,69% volt (90%-os CI: 3,615–6,078). A felszívódást és a biohasznosulást transzporterhatások és jelentős first-pass metabolizmus csökkenti. A nintedanib‑expozíció a dózissal arányosan növekedett a napi egyszeri 50–450 mg és a napi kétszeri 150–300 mg dózistartományban. A dinamikus egyensúlyi plazmakoncentráció legkésőbb az adagolástól számított egy héten belül kialakult.

Táplálékbevitelt követően a nintedanib expozíciója körülbelül 20%-kal nőtt az éhgyomri állapotban történő alkalmazáshoz képest (CI: 95,3–152,5%), és a felszívódás elhúzódott (medián tmax éhomi állapotban: 2,00 óra; étkezés után: 3,98 óra).

Egy in vitro vizsgálatban, a nintedanib kapszulát legfeljebb 15 percre kis mennyiségű almaszószba vagy csokoládépudingba keverték, ami nem befolyásolta a gyógyszerminőséget. Hosszabb ideig pépes ételben hagyva a kapszula megduzzadását, illetve deformálódását figyelték meg a zselatin kapszulahéj vízfelvétele miatt. Ezért a kapszula pépes étellel történő bevétele várhatóan nem változtatja meg a klinikai hatást, amennyiben azonnal beveszik.

A nintedanib egészséges felnőtt férfi alanyok körében végzett, egyszeri adagolású, relatív biohasznosulási vizsgálata során vagy egy 100 mg-os lágy zselatin kapszulát, vagy négy 25 mg-os lágy zselatin kapszulát alkalmaztak, és a biohasznosulás mindkét kezelés esetében azonos volt.

Eloszlás
A nintedanib legalább bifázisos diszpozíciós kinetikát követ. Intravénás infúzió után nagy eloszlási térfogatot (Vss: 1050 l, 45,0% gCV) figyeltek meg.

A nintedanib in vitro fehérjekötődése humán plazmában magas volt, 97,8%-os kötött frakcióval. A szérumalbumin tekinthető a legfőbb kötőfehérjének. A nintedanib inkább a plazmában oszlik el, a vér/plazma eloszlási arány 0,869.

Biotranszformáció
A nintedanib esetében a fő metabolikus reakció az észterázok általi hidrolítikus hasítás, amely a BIBF 1202 szabad sav molekularészt eredményezi. A BIBF 1202-t ezt követően az uridin 5'-difoszfo-glükuronozil-transzferáz enzimek (UGT-enzimek) – vagyis az UGT 1A1, UGT 1A7, UGT 1A8 és UGT 1A10 – BIBF 1202-glükuroniddá alakítják át.

A nintedanib biotranszformációjáért csak kismértékben felelősek a CYP-enzimek: elsősorban a CYP3A4 enzim vesz részt a biotranszformációban. A fő CYP-függő metabolitot nem lehetett kimutatni a plazmában a humán ADME-vizsgálatban. In vitro a CYP-függő metabolizmus 5%-ot tett ki, ezzel szemben az észterek általi hasítás körülbelül 25%-ot. Preklinikai vizsgálatokban a nintedanib, a BIBF 1202 és a BIBF 1202-glükuronid nem gátolta, illetve nem is indukálta a CYP enzimeket. A nintedanib és a CYP-szubsztrátok, CYP-inhibitorok, illetve CYP-induktorok között ezért nem várható gyógyszerkölcsönhatás.

Elimináció
Intravénás infúziót követően a teljes plazma clearance magas volt (CL: 1390 ml/perc; 28,8% gCV). Orális alkalmazást követően a dózis kb. 0,05%‑a (31,5% gCV) ürült változatlan hatóanyag formájában a vizelettel 48 órán belül, míg intravénás beadást követően az adag kb. 1,4%-a (24,2% gCV); a renalis clearance 20 ml/perc (32,6% gCV) volt. 14C-izotóppal jelölt nintedanib oralis alkalmazását követően a gyógyszerrel összefüggő radioaktivitás kiválasztódásának fő útja a széklettel/epével történő kiválasztódás volt (az adag 93,4%-a; 2,61% gCV). A renalis excretio kismértékben (az adag 0,649%-a, 26,3% gCV) járult hozzá a teljes clearance-hez. A teljes visszanyerési folyamat az adag beadásától számított 4 napon belül volt befejezettnek (90% felettinek) tekinthető. A nintedanib terminális felezési ideje 10 és 15 óra között volt (gCV % kb. 50%).

Linearitás/nonlinearitás
A nintedanib farmakokinetikája (PK) az idő függvényében lineárisnak tekinthető (vagyis az egyszeri adagra vonatkozó adatok az ismétlődő adagokra vonatkozó adatokra extrapolálhatóak). Ismétlődő alkalmazáskor az akkumuláció a Cmax esetében 1,04-szoros, az AUCτ esetében pedig 1,38-szoros volt. A nintedanib mélyponti koncentrációja több mint egy éven át állandó maradt.

Transzport
A nintedanib a P-gp szubsztrátja. A nintedanib ezen transzporterrel mutatott interakciós potenciálját illetően lásd a 4.5 pontot. A nintedanibról in vitro kimutatták, hogy nem szubsztrátja és nem inhibitora az OATP-1B1, OATP-1B3, OATP-2B1, OCT-2 vagy MRP-2 transzportereknek. A nintedanib a BCRP-nek sem szubsztrátja. In vitro csak az OCT-1-re, a BCRP-re és a P-gp-re gyakorolt gyenge gátló hatást figyeltek meg, amelynek klinikai jelentősége vélhetően csekély. Ugyanez vonatkozik a nintedanib OCT-1 szubsztrátként való viselkedésére is.

Különleges betegcsoportokban végzett populációs farmakokinetikai elemzés
A nintedanib farmakokinetikai tulajdonságai hasonlóak voltak egészséges önkénteseknél, IPF-ben, egyéb, progresszív fenotípusú, krónikus, fibrotizáló ILD-ben, SSc-ILD-ben szenvedő betegeknél és daganatos betegeknél. Egy IPF-ben, illetve nem kissejtes tüdőkarcinómában (non small cell lung cancer, NSCLC) szenvedő betegek bevonásával (N = 1191) végzett populációs farmakokinetikai elemzés és leíró jellegű vizsgálatok eredményei alapján a nintedanib-expozíciót nem befolyásolta az alábbiak egyike sem: a beteg neme (testtömegre korrigálva), enyhe és közepesen súlyos fokú vesekárosodás (a kreatinin-clearance alapján meghatározva), alkoholfogyasztás és P-gp genotípus.
Populációs farmakokinetikai elemzések a nintedanib-expozícióra gyakorolt közepes mértékű hatásokat mutattak az életkortól, a testtömegtől és az etnikai hovatartozástól függően (lásd alább). Az expozícióban megfigyelt nagymértékű, egyének közötti változatosság alapján ezek a hatások nem tekinthetők klinikailag jelentősnek (lásd 4.4 pont).

Életkor
A nintedanib-expozíció az életkorral lineárisan növekedett. Az AUCτ,ss 45 éves betegek esetében 16%‑kal csökkent, míg 76 éves betegek esetében 13%-kal nőtt a 62 éves életkorú (mediánérték) betegekhez képest. Az elemzés által lefedett életkortartomány 29-től 85 évig terjedt; a populációnak körülbelül 5%-a volt 75 évesnél idősebb. Egy populációs farmakokinetikai modell alapján 75 éves és idősebb betegeknél a nintedanib-expozíció körülbelül 20‑25%-os növekedését figyelték meg a 65 év alatti betegekhez képest.

Gyermekek és serdülők
Az InPedILD (1199.337) vizsgálat farmakokinetikai adatainak értékelése alapján a nintedanib testtömeg szerinti adagolási algoritmus alapján történő orális adagolása a felnőtt betegeknél megfigyelt tartományon belüli expozíciót eredményezett. Az AUCτ,ss érték mértani átlaga (mértani variációs együttható) alapján megfigyelt expozíció 175 ng/ml×óra (85,1%) volt 10 fő 6. és betöltött 12. életév közötti betegnél és 167 ng/ml × óra (83,6%) volt 23 fő 12 év és betöltött 18. életév közötti betegnél.
Az InPedILD vizsgálat adatainak expozíció–válasz elemzései az expozíció és az FVC előre jelzett %‑os értéke, illetve az FVC Z-értéke közötti Emax-szerű kapcsolatot mutattak, hasonlóan a felnőttektől származó adatokhoz. Az FVC előre jelzett %-os értékére vonatkozóan az EC50 4,4 ng/ml (relatív standard hiba: 28,6%) volt, míg az FVC Z-értékére vonatkozóan az EC50 5,0 ng/ml (relatív standard hiba: 75,3%) volt.

A nintedanibot nem vizsgálták májkárosodásban szenvedő gyermekek és serdülők esetében.
Fibrotizáló interstitialis tüdőbetegségben (ILD) és enyhe májkárosodásban (Child–Pugh A stádium) szenvedő gyermekeknél és serdülőknél a populációs farmakokinetikai modellezés azt mutatja, hogy a javasolt dóziscsökkentés (lásd 4.2 pont) olyan expozíciót eredményezne, amely megfelel a nintedanib enyhe májkárosodásban szenvedő (Child–Pugh A stádium) felnőttek esetében javasolt csökkentett dózishoz tartozó expozíciónak.

Testtömeg
A testtömeg és a nintedanib-expozíció között fordított arányosságot figyeltek meg. Az AUCτ,ss 50 kg‑os betegek (5. percentilis) esetében 25%-kal nőtt, míg 100 kg-os betegek esetében (95. percentilis) 19%-kal csökkent a 71,5 kg-os testtömegű (mediánérték) betegekhez képest.

Etnikai csoportok
A nintedanib-expozíció átlagos értéke kínai, tajvani és indiai betegek esetében 33‑50%-kal, japán betegek esetén 16%-kal magasabb volt, míg koreaiaknál 16‑22%-kal alacsonyabb volt a fehér bőrű betegekhez képest (testtömegre korrigálva). A fekete bőrű egyénektől származó adatok nagyon korlátozottak, de ugyanabba a tartományba esnek, mint a fehér bőrű betegeké.

Májkárosodás
Egy egyszeri adaggal végzett I. fázisú célzott vizsgálatban – egészséges önkéntesekkel összehasonlítva – a nintedanib Cmax és AUC-értéken alapuló expozíciója is 2,2-szer nagyobb volt az enyhe májkárosodásban szenvedő önkénteseknél (Child–Pugh A stádium; 90%-os konfidenciaintervallum 1,3–3,7 a Cmax esetén, míg 1,2–3,8 az AUC esetén). Egészséges önkéntesekkel összehasonlítva a közepeses súlyos (Child-Pugh B stádiumú) májkárosodásban szenvedő önkénteseknél a Cmax-értéken alapuló expozíció 7,6-szor (90%-os konfidenciaintervallum 4,4–13,2), míg az AUC-értéken alapuló expozíció 8,7-szer (90%-os konfidencia-intervallum 5,7–13,1 az AUC esetén) nagyobb volt. Súlyos (Child–Pugh C stádiumú) májkárosodásban szenvedő betegeket nem vizsgáltak.

Együttes kezelés pirfenidonnal
Egy dedikált farmakokinetikai vizsgálatban a nintedanib és a pirfenidon egyidejű alkalmazását értékelték IPF-es betegek körében. Az 1. csoportban egy egyszeri 150 mg-os nintedanib-dózist kaptak a betegek a pirfenidon dózisának napi háromszor 801 mg-ra, dinamikus egyensúlyi állapotra történő emelése előtt és a dinamikus egyensúly beállta után (N = 20 kezelt beteg). A 2. csoport dinamikus egyensúlyi állapotban kapott napi háromszor 801 mg pirfenidon-kezelést, és farmakokinetikai elemzésen esett át a legalább 7 napon át alkalmazott napi kétszeri 150 mg nintedanibbal történő egyidejű kezelés előtt és után (N = 17 kezelt beteg).

Az 1. csoportban a korrigált mértaniátlag-arány (90%-os konfidenciaintervallum [CI]) a nintedanib Cmax-értéke esetében 93% (57–151%), a nintedanib AUC0-tz értéke esetében pedig 96% (70%–131%) volt (n = 12 intraindividuális összehasonlításban). A 2. csoportban a korrigált mértaniátlag-arány (90%‑os CI) a pirfenidon Cmax,ss-értéke esetében 97% (86%–110%), a pirfenidon AUCτ,ss-értéke esetében pedig 95% (86%–106%) volt (n = 12 az intraindividuális összehasonlításban).
Ezen eredmények alapján nincs bizonyíték számottevő farmakokinetikai gyógyszerkölcsönhatásra a kombinációban alkalmazott nintedanib és pirfenidon között (lásd 4.4 pont).

Együttes alkalmazás bozentánnal
Egy célzott farmakokinetikai vizsgálaban egészséges önkénteseknél vizsgálták a nintedanib bozentánnal történő együttes alkalmazását. Az önkéntesek a nintedanib egyszeri, 150 mg-os adagját kapták a bozentán napi kétszeri 125 mg-os dózis többszöri alkalmazását megelőzően és azt követően, dinamikus egyensúlyi állapotban. A korrigált mértaniátlag-arány a nintedanib Cmax-értéke esetében (90%-os konfidenciaintervallum [CI]) 103% (86–124%) volt, a nintedanib AUC0-tz-értéke esetében pedig 99% (91–107%) (n = 13), ami arra utal, hogy a nintedanib és a bozentán együttes alkalmazása nem okoz változást a nintedanib farmakokinetikájában.

Együttes alkalmazás orális hormonális fogamzásgátlókkal
Egy célzott farmakokinetikai vizsgálatban az SSc-ILD-ben szenvedő nőbetegek egyszeri dózisban 30 mikrogramm etinilösztradiol és 150 mikrogramm levonorgesztrel kombinációját kapták a napi kétszer 150 mg nintedanib legalább 10 napig tartó adagolása előtt és után. A korrigált mértaniátlag-arány a Cmax-érték esetében (90%-os konfidenciaintervallum [CI]) az etinilösztradiolt tekintve 117% (108–127%), a levonorgesztrelt tekintve pedig 101% (90–113%) volt, illetve az AUC0–tz esetében az etinilösztradiolt tekintve 96% (91–102%), a levonorgesztrelt tekintve pedig 101% (93–111%) volt (n = 15), ami azt jelzi, hogy a nintedanib egyidejű alkalmazása nincs jelentős hatással az etinilösztradiol és a levonorgesztrel plazmaexpozíciójára.

Expozíció–válasz összefüggés
Az IPF-ben, illetve egyéb, progresszív fenotípusú, krónikus, fibrotizáló ILD-ben szenvedő betegeknél végzett expozíció–válasz elemzések gyenge összefüggést mutattak a nintedanib plazmaexpozíciója, illetve az emelkedett GTP- és/vagy GOT-szint között. A tényleges beadott dózis azonban pontosabban jelezheti előre a bármilyen súlyossági fokú hasmenés kialakulási kockázatát, még akkor is, ha a plazmaexpozíció mint kockázatmeghatározó tényező nem zárható ki (lásd 4.4 pont).

A gyermekek és serdülők körében végzett expozíció–válasz elemzéseket lásd a Gyermekek és serdülők című pontban.

5.3	A preklinikai biztonságossági vizsgálatok eredményei

Általános toxikológia
Patkányoknál és egereknél az egyszeri adaggal végzett toxicitási vizsgálatok azt mutatták, hogy a nintedanib akut toxicitási potenciálja alacsony. Fiatal patkányokkal végzett ismételt adagolású dózistoxicitási vizsgálatok során a zománc és a dentin irreverzibilis elváltozásait figyelték meg a folyamatosan gyorsan növekvő metszőfogaknál – a kisőrlőknél és a nagyőrlőknél azonban nem. Ezen kívül az epiphysis lemezek megvastagodását figyelték meg a csont növekedési fázisai során, amely a kezelés abbahagyása után reverzibilisnek bizonyult. Ezek az elváltozások más VEGFR-2-gátlók alkalmazása kapcsán is ismertek, és a gyógyszercsoportra jellemző hatásoknak tekinthetők.

A nem rágcsálókkal végzett toxicitási vizsgálatokban hasmenést és hányást – és emellett csökkent táplálékbevitelt –, valamint testtömeg-csökkenést figyelték meg.

Patkányoknál, kutyáknál és makákóknál (Cynomolgus sp.) májenzimszint-emelkedés nem volt igazolható. Nem súlyos mellékhatás, például hasmenés következményeként fellépő enyhe fokú májenzimszint-emelkedést csak Rhesus majmoknál figyeltek meg.

Reprodukciós toxicitás
Patkányoknál embryofoetalis letalitást és teratogén hatásokat figyeltek meg a naponta kétszer 150 mg‑os ajánlott maximális humán dózis (MRHD) melletti humán expozíció alatti szinteken. Az axialis vázrendszer fejlődésére és a nagy artériák fejlődésére gyakorolt hatásokat szintén észleltek szubterápiás expozíciós szintek mellett.

Nyulaknál az MRHD mellett létrejövőnél körülbelül 3-szor magasabb expozíció mellett embryofoetalis letalitást és teratogén hatásokat figyeltek meg, de már a napi kétszer 150 mg-os MRHD mellett létrejövőnél alacsonyabb expozíció mellett is észleltek az axiális vázrendszer és a szív embryofoetalis fejlődésére gyakorolt nem egyértelmű hatásokat.
Egy patkányoknál végzett pre- és postnatalis fejlődési vizsgálatban az MRHD mellett létrejövőnél alacsonyabb expozíció mellett figyeltek meg a pre- és postnatalis fejlődésére gyakorolt hatásokat.

Patkányoknál a hímek nemzőképességének, valamint a korai embrionális fejlődésnek az implantációig terjedő vizsgálata nem tárt fel a hím genitalis traktusra és nemzőképességre gyakorolt hatást.

Patkányoknál az izotóppal jelölt nintedanib és/vagy metabolitjai kis mennyiségben (a beadott dózis ≤ 0,5%-a) kiválasztódtak az állat tejébe.

Egerekkel és patkányokkal végzett 2 éves karcinogenitási vizsgálatok alapján nincs bizonyíték a nintedanib karcinogén potenciáljára.

Genotoxicitási vizsgálatok a nintedanib esetében nem jeleztek mutagén potenciált.


6.	GYÓGYSZERÉSZETI JELLEMZŐK

6.1	Segédanyagok felsorolása

Kapszulatartalom:
közepes szénláncú trigliceridek
lauroil-makrogol-gliceridek
szójalecitin (E322)

Kapszulahéj:
zselatin
glicerin (E422)
titán-dioxid (E171)
vörös vas-oxid (E172)
szójalecitin (E322)

6.2	Inkompatibilitások

Nem értelmezhető.

6.3	Felhasználhatósági időtartam

2 év

6.4	Különleges tárolási előírások

Legfeljebb 30 °C-on tárolandó.
A fénytől való védelem érdekében az eredeti csomagolásban tárolandó.

6.5	Csomagolás típusa és kiszerelése

30 × 1 db, 60 × 1 db vagy 120 × 1 db lágy kapszulát tartalmazó PVC/PCTFE/PVC//Al adagonként perforált buborékcsomagolásban, dobozban.

Nem feltétlenül mindegyik kiszerelés kerül kereskedelmi forgalomba.

[bookmark: OLE_LINK1]6.6	A megsemmisítésre vonatkozó különleges óvintézkedések és egyéb, a készítmény kezelésével kapcsolatos információk

A kapszula tartalmával történő érintkezés esetén, azonnal bő vízzel kezet kell mosni (lásd 4.2 pont).

Bármilyen fel nem használt gyógyszer, illetve hulladékanyag megsemmisítését a gyógyszerekre vonatkozó előírások szerint kell végrehajtani.

Megjegyzés:  (két keresztes)
Osztályozás: II./2. csoport
Korlátozott érvényű orvosi rendelvényhez kötött, szakorvosi/kórházi diagnózist követően folyamatos szakorvosi ellenőrzés mellett alkalmazható gyógyszer (Sz).


7.	A FORGALOMBA HOZATALI ENGEDÉLY JOGOSULTJA

TEVA GmbH
Graf-Arco-Str. 3,
89079 Ulm,
Németország


8.	A FORGALOMBA HOZATALI ENGEDÉLY SZÁMA(I)

Nintedanib Teva 100 mg lágy kapszula

OGYI-T-24774/01	60 × 1	PVC/PCTFE/PVC//Al adagonként perforált buborékcsomagolásban

Nintedanib Teva 150 mg lágy kapszula

OGYI-T-24774/02	60 × 1	PVC/PCTFE/PVC//Al adagonként perforált buborékcsomagolásban


9.	A FORGALOMBA HOZATALI ENGEDÉLY ELSŐ KIADÁSÁNAK/ MEGÚJÍTÁSÁNAK DÁTUMA

A forgalomba hozatali engedély első kiadásának dátuma: 2026. augusztus 7.


10.	A SZÖVEG ELLENŐRZÉSÉNEK DÁTUMA

2026. augusztus 7.
NNGYK/GYSZ/62516/2024
NNGYK/GYSZ/62533/2024

